Správa o stave pripravenosti Slovenskej republiky na čerpanie štrukturálnych fondov a Kohézneho fondu
v programovom období 2007 – 2013
(stav k 15. 11. 2007)
(nové znenie)

Obsah
I. Stav prípravy a schvaľovania dokumentov
Národný strategický referenčný rámec Slovenskej republiky na roky 2007 - 2013
Operačné programy
II. Zabezpečenie riadenia horizontálnych priorít
Systém riadenia horizontálnej priority marginalizované rómske komunity
Systém riadenia horizontálnej priority rovnosť príležitostí
Systém riadenia horizontálnych priorít  Informatizácia spoločnosti a  trvalo udržateľný rozvoj
III. Koordinácia RO zo strany CKO
Pracovné stretnutia, koordinačné porady
Príprava riadiacich dokumentov
Metodické usmernenia
IV. Stav prípravy informačných systémov
Stav prípravy informačných systémov certifikačného orgánu
Aktivácia ITMS
V. Oblasť publicity a informovanosti
VI. Administratívne kapacity
VII. Finančné riadenie, finančná kontrola a audit
Zabezpečenie výkonu externého systémového auditu pripravenosti subjektov zapojených       do systému implementácie fondov EÚ na programové obdobie 2007 – 2013
Usmernenia certifikačného orgánu
Zálohové platby prijaté na mimorozpočtové účty certifikačného orgánu
Schémy štátnej pomoci
Zabezpečenie výkonu funkcie orgánu auditu v súvislosti s kontrolným systémom pre programové obdobie 2007 – 2013
VIII. Zoznam použitých skratiek

Správa o stave pripravenosti Slovenskej republiky na čerpanie štrukturálnych fondov a Kohézneho fondu v programovom období 2007 – 2013
(stav k 15. 11. 2007)

I. Stav prípravy a schvaľovania dokumentov
Národný strategický referenčný rámec Slovenskej republiky na roky 2007 - 2013

Dňa 17. augusta 2007 EK schválila Národný strategický referenčný rámec Slovenskej republiky na roky 2007 – 2013 (ďalej NSRR). Týmto krokom sa pre Slovenskú republiku ukončilo obdobie prípravy tohto základného dokumentu, v ktorom je jasne definovaný rámec pre čerpanie finančnej pomoci Európskej únie vo výške 11 588 mil. EUR na roky 2007 - 2013.   
Proces prípravy a schvaľovania NSRR  bol nasledovný:
-	21. decembra 2006 SR oficiálne predložila EK  NSRR prostredníctvom systému SFC2007 
-	27. februára 2007 SR otvorila SR v Bratislave oficiálne rokovania s EK k NSRR,
-	2. marca 2007 vrátila EK návrh NSRR Ministerstvu výstavby a regionálneho rozvoja SR na prepracovanie v zmysle vznesených pripomienok. Pripomienky delegácie EK na rokovaniach v Bratislave dňa 27. februára 2007 vychádzali z pozičného dokumentu, ktorý k slovenskému materiálu spracovali všetky relevantné direktoriáty EK,
-	8. a 9. marca 2007 sa z iniciatívy EK uskutočnilo v Bruseli pracovné stretnutie zástupcov MVRR SR so zástupcami EK, ktorého cieľom bolo podrobne prediskutovať dopracovanie dokumentu, aby mohol byť v čo najkratšom čase opätovne predložený EK. Pre slovenskú stranu, konkrétne pre MVRR SR, vyplynula z oficiálnych rokovaní dňa 27. februára a z pracovného stretnutia dňa 9. marca potreba spracovať osobitný materiál pre vládu SR s návrhmi na také úpravy v NSRR , ktorých charakter si vyžaduje súhlas vlády SR,
-	2. mája 2007 predložilo MVRR SR na rokovanie vlády iniciatívny materiál „Návrh úpravy Návrhu Národného strategického referenčného rámca SR na roky 2007 – 2013 v nadväznosti na pripomienky EK a rokovania s EK“, a vláda SR ho schválila uznesením číslo 407 z toho istého dňa,
-	v  máji 2007 zapracovávalo MVRR SR v spolupráci s riadiacimi orgánmi a ďalšími zúčastnenými subjektmi pripomienky EK do návrhu NSRR v súlade s  vládou schváleným materiálom „Návrh úpravy Návrhu Národného strategického referenčného rámca SR na roky 2007 – 2013 v nadväznosti na pripomienky EK a rokovania s EK“,
- 	21. mája 2007 MVRR SR zaslalo EK verziu návrhu NSRR prepracovanú podľa jej pripomienok uvedených v  pozičnom dokumente, ku ktorej sa v dňoch 24. – 25. mája 2007 konalo v Bruseli neformálne rokovanie zástupcov MVRR SR ako CKO. Cieľom stretnutia bolo podrobne prediskutovať návrhy EK na dopracovanie dokumentu tak, aby mohol byť v čo najkratšom čase Komisii opätovne predložený. Následne CKO vyzval všetky riadiace orgány a gestorov jednotlivých horizontálnych priorít NSRR na dodanie podkladov v zmysle diskusií so zástupcami EK. K viacerým otázkam sa uskutočnili bilaterálne rokovania s príslušnými subjektmi,
- 	8. júna 2007 neoficiálne zaslalo MVRR SR Návrh NSRR prepracovaný v zmysle pripomienok Komisie (dodatočné časti boli zaslané 13. júna 2007). Cieľom bolo získať na pracovnej úrovni stanovisko k spôsobu zohľadnenia týchto pripomienok v texte dokumentu,
- 	15. júna 2007 zaslala EK svoje neoficiálne pripomienky k predloženej pracovnej verzii dokumentu, pričom kľúčové z nich sa týkali najmä otázok súvisiacich s horizontálnymi prioritami a spôsobu ich implementácie, ale aj obsahu niektorých operačných programov (išlo fakticky o pripomienky k týmto operačným programom, ktoré mohli byť vyriešené len v nadväznosti na rozhodnutie príslušného riadiaceho orgánu). V prípade viacerých pripomienok bolo potrebné vyjasniť si obsah požadovaných informácií,
-	22. júna 2007 uskutočnilo MVRR SR pracovné stretnutie zástupcov CKO, riadiacich orgánov a ďalších orgánov so zástupcami EK,
- 	29. júna 2007 MVRR SR oficiálne predložilo EK prepracovaný návrh NSRR prostredníctvom informačného systému SFC 2007, pričom v priebehu mesiaca júl prešiel dokument procesom vnútorného posudzovania generálnymi riaditeľstvami EK,
-	7. augusta 2007 José Palma Andres, riaditeľ Generálneho riaditeľstva pre regionálnu politiku, informoval ministra výstavby a regionálneho rozvoja SR, že  dokument  spĺňa potrebné formálne i obsahové náležitosti stanovené legislatívou ES, EK považuje proces posudzovania za ukončený a oficiálne rozhodnutie o schválení NSRR prijme najneskôr 17. augusta 2007,
-	17. augusta 2007 bol rozhodnutím Komisie č. K(2007)3887  NSRR  schválený.
Operačné programy

Komisia európskych spoločenstiev stanovila v článku 1 rozhodnutia Komisie zo dňa 17. 8. 2007, že  schvaľuje Národný strategický referenčný rámec Slovenskej republiky -CCI 2007 SK 16 UNS 001.
Operačné programy sa predkladajú EK obdobne ako NSRR prostredníctvom informačného systému SFC2007. Všetky operačné programy SR boli oficiálne predložené v súlade s termínom stanovenom vo všeobecnom nariadení. 
Priebeh procesu schvaľovania každého programu EK je individuálny v nadväznosti na obsah a závažnosť pripomienok komisie a dosiahnutie vzájomnej dohody riadiaceho orgánu a EK o obsahu OP. 
Rozhodnutím Komisie bolo k dnešnému dňu 15. 11. 2007 prijatých 8 nasledovných operačných programov:

•	Operačný program Doprava - Riadiacim orgánom je MDPT SR

Rozhodnutím Komisie zo dňa 13. 09. 2007 bol prijatý operačný program pre pomoc Spoločenstva z Európskeho fondu pre regionálny rozvoj a Kohézneho fondu v rámci konvergenčného cieľa v regiónoch Slovenskej republiky – CCI 2007 SK 16 1 PO 004.

Prioritné osi spolufinancované Kohéznym fondom sú:
o	Železničná infraštruktúra 
o	Cestná infraštruktúra TEN-T
o	Infraštruktúra intermodálnej prepravy
o	Infraštruktúra integrovaných dopravných systémov
pričom maximálna výška pomoci z Kohézneho fondu bola stanovená na 2 329 495 498 € 
a maximálny podiel spolufinancovania bol stanovený vo všetkých osiach na 85%. 

Prioritné osi spolufinancované Európskym fondom pre regionálny rozvoj sú:
o	Cestná infraštruktúra – rýchlostné cesty a cesty I. triedy (maximálny podiel spolufinancovania bol stanovený na 85% v max. výške 740 794 961 €.
o	Železničná verejná osobná doprava (maximálny podiel spolufinancovania bol stanovený na 50% v max. výške 88 510 567€.
o	Technická pomoc (maximálny podiel spolufinancovania bol stanovený na 85% v max. výške 48 103 569 €.
pričom maximálna výška pomoci z Európskeho fondu pre regionálny rozvoj bola stanovená na 877 409 097 € a maximálny podiel spolufinancovania bol stanovený na 79,39%.

Vnútroštátny príspevok vo výške 638 815 396 € je povolené čiastočne pokryť úvermi z EIB a ostatných úverových inštitúcií.

•	Operačný program Informatizácia spoločnosti - Riadiacim orgánom je ÚV SR

Rozhodnutím Komisie zo dňa 17. 09. 2007 bol prijatý operačný program pre pomoc Spoločenstva z Európskeho fondu pre regionálny rozvoj v rámci konvergenčného cieľa v regiónoch na Slovensku okrem Bratislavy – CCI 2007 SK 161 PO 001.

•	Operačný program Technická pomoc – Riadiacim orgánom je MVRR SR

Rozhodnutím Komisie zo dňa 24. 09. 2007 bol prijatý operačný program pre pomoc Spoločenstva z Európskeho fondu pre regionálny rozvoj v rámci konvergenčného cieľa v regiónoch Slovenskej republiky – CCI 2007 SK 16 1 PO 007.

•	Regionálny operačný program - Riadiacim orgánom je MVRR SR

Rozhodnutím Komisie zo dňa 24. 09. 2007 bol prijatý operačný program pre pomoc Spoločenstva z Európskeho fondu pre regionálny rozvoj v rámci konvergenčného cieľa v regiónoch Slovenskej republiky – CCI 2007 SK 16 1 PO 003.

•	Operačný program Zamestnanosť a sociálna inklúzia - Riadiacim orgánom je MPSVR SR

Rozhodnutím Komisie zo dňa 26. 10. 2007 bol prijatý operačný program pre pomoc Spoločenstva z Európskeho sociálneho fondu v rámci konvergenčného cieľa a cieľa regionálnej konkurencie schopnosti a zamestnanosti v Slovenskej republike - CCI 2007 SK 05 UPO 002.

•	Operačný program Vzdelávanie - Riadiacim orgánom je MŠ SR

Rozhodnutím Komisie zo dňa 07. 11. 2007 bol prijatý operačný program pre pomoc Spoločenstva z Európskeho sociálneho fondu v rámci konvergenčného cieľa a cieľa regionálnej konkurencieschopnosti a zamestnanosti v Slovenskej republike – CCI 2007 SK 05 UPO 001. Max. výška pomoci z ESF na konvergenčný cieľ je 600 mil. € a max. podiel spolufinancovania 85%. Max. výška pomoci z ESF na cieľ regionálnej konkurencieschopnosti a zamestnanosti je stanovená na 17 801 578 € a max. podiel spolufinancovania na 85%.

•	Operačný program Životné prostredie - Riadiacim orgánom je MŽP SR

Rozhodnutím Komisie zo dňa 08. 11. 2007 bol prijatý operačný program pre pomoc Spoločenstva z Európskeho fondu pre regionálny rozvoj a Kohézneho fondu v rámci konvergenčného cieľa v regiónoch Slovenskej republiky - CCI 2007 SK 161 PO 002.

Prioritné osi spolufinancované Kohéznym fondom sú:
•	Integrovaná ochrana a racionálne využívanie vôd
•	Ochrana pred povodňami
•	Odpadové hospodárstvo
•	Technická pomoc
pričom maximálna výška pomoci z Kohézneho fondu bola stanovená na 1 569 243 065 € a max. podiel spolufinancovania bol stanovený na 85%.

Prioritné osi spolufinancované Európskym fondom pre regionálny rozvoj sú:
•	Ochrana ovzdušia a minimalizácia nepriaznivých vplyvov zmeny klímy
•	Ochrana a regenerácia prírodného prostredia a krajiny.
pričom maximálna výška pomoci z Európskeho fondu pre regionálny rozvoj bola stanovená na 230 756 935 € a max. podiel spolufinancovania bol stanovený na 85%.

•	Operačný program Zdravotníctvo - Riadiacim orgánom je MZ SR

Rozhodnutím Komisie zo dňa 08. 11. 2007 bol prijatý operačný program pre pomoc Spoločenstva z Európskeho fondu pre regionálny rozvoj v rámci konvergenčného cieľa v regiónoch Slovenskej republiky – CCI 2007 SK 161 PO 005.

Pri tých operačných programoch, pri ktorých nie je uvedený podiel spolufinancovania, bol maximálny podiel stanovený na 85%.

Stav operačných programov ku dňu 15. 11. 2007 

Operačný program | Alokácia prostriedkov ES na operačný program  ( € ) | Termín schválenia programu*
Informatizácia spoločnosti | 993 095 405 | 17.9. 2007
Technická pomoc | 97 601 421 | 24.9. 2007
Doprava | 3 206 904 595 | 13.9. 2007
Bratislavský kraj | 87 000 000 | december 2007
Životné prostredie | 1 800 000 000 | 08.11. 2007
Konkurencieschopnosť a hospodársky rast | 772000000 | november 2007
Regionálny operačný program | 1 445 000 000 | 24. 9. 2007
Výskum a vývoj | 1 209 415 373 | november 2007
Vzdelávanie | 617 801 578 | 07.11. 2007
Zdravotníctvo | 250 000 000 | 08.11 2007
Zamestnanosť a sociálna inklúzia | 881 801 578 | 26.10. 2007
^*zdroj: ^jednotlivé ^RO. ^Článok ^32 ^nariadenia ^Rady ^(ES) ^č. ^1083/2006, ^popisuje ^vyjadrenie ^EK ^k ^navrhnutým ^operačným ^programom, ^a ^to ^do ^dvoch ^mesiacov ^od ^doručenia ^navrhnutého ^operačného ^programu. 

Bližšie k postupu schválenia a stavu pripravenosti jednotlivých operačných programov:
Regionálny operačný program (MVRR SR)
Po oficiálnom predložení programu EK a zaslaní oficiálnych pripomienok k programu v priebehu mesiacov máj až júl 2007 prebiehali intenzívne konzultácie k ROP so zástupcami EK, o ktorých boli na pracovných stretnutiach priebežne informovaní aj zainteresovaní sociálno-ekonomickí partneri. Dňa 7. augusta 2007 bolo medzi ministrom výstavby a regionálneho rozvoja SR  a generálnym riaditeľom generálneho riaditeľstva pre regionálnu politiku EK podpísané memorandum  o ukončení rokovaní o NSRR a o štyroch operačných programoch vrátane ROP. Dňa 9. augusta 2007 boli Riadiacemu orgánu pre ROP predložené záverečné technické pripomienky EK k textu ROP. Listom predsedu vlády SR a ministra výstavby a regionálneho rozvoja SR zo dňa 10. augusta 2007, ktorý bol adresovaný komisárke pre regionálnu politiku, vyjadrila SR plnú podporu zneniu ROP. Finálna verzia ROP s dopracovanými technickými pripomienkami EK bola oficiálne predložená EK 23. augusta 2007. ROP bol oficiálne prijatý EK 24. septembra 2007.  
V súlade s príslušnými uzneseniami vlády SR boli v stanovených termínoch vypracované dokumenty nadväzujúce na operačný program (Programový manuál ROP v termíne do 24. 10. 2007 a Príručka pre žiadateľa v termíne do 24. 11. 2007). Programový manuál pre ROP bol zaslaný samosprávnym krajom na pripomienkovanie dňa 15.októbra 2007 a Príručka pre žiadateľa v novembri 2007. Jednotlivé pripomienky boli následne zapracované do príslušných dokumentov. V súvislosti s prípravou implementácie ROP v programovom období 2007 - 2013 prebiehajú aktivity zamerané na prípravu ďalších nadväzujúcich realizačných dokumentov (interné manuály procedúr Riadiaceho orgánu pre ROP a sprostredkovateľských orgánov pod riadiacim orgánom, príručky pre hodnotiteľov, výzvy atď.). Časový harmonogram schvaľovania vyššie uvedených realizačných dokumentov sa v zmysle uznesenia vlády SR č. 407/2007 bude odvíjať od termínu prijatia ROP EK. Predpokladá sa, že termíny dané uznesením vlády SR budú dodržané. Očakávaný termín začiatku implementácie ROP možno predpokladať na prelome rokov 2007 a 2008. Na príprave uvedených dokumentov participujú aj zainteresovaní sociálno-ekonomickí partneri. V súčasnosti sú realizované konzultačné aktivity Riadiaceho orgánu pre ROP s Ministerstvom financií SR z dôvodu nastavenia finančných náležitostí ROP pre rôzne skupiny potenciálnych prijímateľov. V súvislosti s čiastočne decentralizovaným systémom implementácie ROP zabezpečuje Riadiaci orgán pre ROP školiace aktivity a inú relevantnú súčinnosť pre zainteresované samosprávne kraje.  Riadiaci orgán pre ROP v súčasnosti participuje na informačných aktivitách vo vzťahu k potenciálnym prijímateľom, regionálnym rozvojovým agentúram a verejnosti.

Indikatívny časový harmonogram čerpania fondov vo vzťahu MVRR SR a VÚC ako SO/RO na rok 2008

Operačný program Životné prostredie (MŽP SR)
Po zapracovaní neformálnych pripomienok EK bol OP ŽP  09. 08. 2007 oficiálne zaslaný EK. Komisia 18. 09. 2007 zaslala MŽP SR „Interruption letter“, ktorým prerušila proces posudzovania. Pripomienky EK boli zapracované a OP ŽP bol dňa 15. 10. 2007 zaslaný EK. EK pripravila návrh rozhodnutia, ktorým sa schvaľujú vybrané časti OP ŽP.
EK dňa 8. 11. 2007 Rozhodnutím Komisie - K(2007)5500 prijala Operačný program Životné prostredie pre pomoc Spoločenstva z Európskeho fondu pre regionálny rozvoj a Kohézneho fondu v rámci cieľa Konvergencia v regiónoch Slovenskej republiky (2007SK161PO 002).

Stav prípravy riadiacich dokumentov (programový manuál, schémy štátnej pomoci, interné manuály, príručky pre prijímateľa)- Programový manuál operačného programu Životné prostredie je 	priebežne aktualizovaný a jeho konečná verzia bude vypracovaná v súlade s uznesením vlády SR č.407/2007 do jedného mesiaca po schválení operačného programu. 
MŽP SR je v zmysle uznesenia vlády SR č. 407 z 2. mája 2007 a jeho úlohy B. 9 povinné vypracovať príručky pre žiadateľov do dvoch mesiacov od schválenia OP ŽP. MŽP SR má pripravené návrhy príručiek pre žiadateľov, ktoré sa budú aktualizovať v nadväznosti na schválené dokumenty a vydávané usmernenia.
MŽP SR vypracuje schémy štátnej pomoci v súlade s bodom B.11 uvedeného uznesenia vlády do jedného mesiaca od schválenia OP ŽP.
MŽP SR vypracovalo interné manuály pre všetky útvary riadiaceho orgánu OP ŽP a platobnej jednotky. 
Operačný program Doprava (MDPT SR)
Dňa 9. 8. 2007 bola EK oficiálne odoslaná finálna verzia OP Doprava 2007 - 2013. Zaslaním OPD na EK sa začala jeho záverečná procedúra schvaľovania. 
Rozhodnutie o schválení OPD dostalo  MDPT SR dňa 20. 9. 2007 (Rozhodnutie EK č. K(2007) 4299 zo dňa 13. 9. 2007). MDPT SR v súčasnosti pripravuje na predloženie EK prvé žiadosti o poskytnutie pomoci z Kohézneho fondu 2007 - 2013 pre železničné a cestné projekty v rámci prioritných osí 1 a 2 operačného programu.
Programový manuál k OPD - Na základe uznesenia vlády SR č. 407/2007, bodu B.8 bol Programový manuál k OPD aktualizovaný do 1 mesiaca od schválenia operačného programu a predložený ministrovi výstavby a regionálneho rozvoja SR dňa 12. 10. 2007. Programový manuál bol MDPT SR aktualizovaný v nadväznosti na rokovania s EK k OPD a v súlade s Metodickým usmernením CKO č. 2/2006 k príprave programových manuálov (metodické usmernenie platné do 30. 9. 2007). Z dôvodu, že od 1. 10. 2007 je v platnosti aktualizácia č. 1 tohto usmernenia, MDPT SR v súčasnosti zabezpečuje úpravu programového manuálu v súlade s aktualizovanými požiadavkami CKO. MDPT SR zároveň aktualizuje obsah programového manuálu v súvislosti s revíziou a bližšou špecifikáciou zásobníka projektov. 
Interný manuál - Riadiaci orgán pre OPD vypracoval interný manuál procedúr na úrovni riadenia ŠF a KF 2007 - 2013 - verziu k 15. 10. 2007, do ktorej boli zapracované dovtedy vydané usmernenia CKO. Zároveň na RO OPD prebieha vnútrorezortné pripomienkovanie s cieľom následného vydania interného manuálu ako smernice ministra DPT SR. Úroveň rozpracovania interného manuálu je cca 95 %. Po vydaní smernice budú vybrané časti interného manuálu zaslané prijímateľom. 
 	Príručka pre žiadateľa - Riadiaci orgán pre OPD vypracoval verziu príručky pre žiadateľa o poskytnutie nenávratného finančného príspevku  k 13. 11. 2007. Zároveň na RO OPD  prebieha vnútrorezortné pripomienkovanie s cieľom následného vydania príručky pre žiadateľa o poskytnutie NFP ako smernice ministra DPT SR. Úroveň rozpracovania príručky je cca 95 %. Po vydaní smernice bude príručka pre žiadateľa o poskytnutie NFP zaslaná prijímateľom.                                                                          
Schémy štátnej pomoci - Týka sa prioritnej osi 6 – Verejná železničná osobná doprava, pri ktorej je definovaný prijímateľ Železničná spoločnosť Slovensko, a. s. Z dôvodu, že ZSSK je na Slovensku jediným operátorom v oblasti železničnej verejnej osobnej dopravy (realizovaná na základe výkonov vo verejnom záujme) nie je nevyhnutné vypracovať schému štátnej pomoci, ale postačuje len zaslanie individuálnej notifikácie na EK. MDPT SR v spolupráci so ZSSK vypracovalo štandardný formulár pre notifikáciu štátnej pomoci podľa článku 88 ods. 3 Zmluvy o ES. Notifikácia bola zaslaná na MF SR ako garantovi štátnej pomoci na národnej úrovni dňa 5. 10. 2007. MF SR postúpilo formulár notifikácie na EK, ktorá ho zaregistrovala dňa 19. 10. 2007.

Operačný program Informatizácia spoločnosti (ÚV SR)
Riadiaci orgán pre Operačný program Informatizácia spoločnosti dostal dňa 10. 8. 2007 oficiálnu notifikáciu o pripravenosti  operačného programu na začatie formálnej schvaľovacej procedúry. V tejto súvislosti bol Operačný program Informatizácia spoločnosti oficiálne schválený dňa 17. 9. 2007 rozhodnutím Komisie č. K(2007) 4352. 
Na základe uznesenia vlády SR č. 407/2007, bod B.8. zo dňa 2. 5. 2007 v nadväznosti na obsah operačného programu schváleného EK bol aktualizovaný  programový manuál pre operačný program podľa metodického usmernenia Centrálneho koordinačného orgánu. Ministrovi výstavby a regionálneho rozvoja SR bol programový manuál pre Operačný program Informatizácia spoločnosti predložený dňa 16. 10. 2007.
Na základe uznesenia vlády SR č. 407/2007, bod B.9. zo dňa 2. 5. 2007 bolo zabezpečené vypracovanie návrhu príručky pre predkladateľov projektov podľa metodického usmernenia Centrálneho koordinačného orgánu a príručka bola predložená ministrovi výstavby a regionálneho rozvoja dňa 16. novembra 2007.
V nadväznosti na uznesenie vlády SR č. 407/2007, bod B.11. zo dňa 2. 5. 2007  bolo potrebné predložiť ministrovi financií schémy štátnej pomoci do 1 mesiaca od schválenia operačného programu. Na základe okruhu oprávnených prijímateľov v rámci Operačného programu Informatizácia spoločnosti a na základe stanoviska Ministerstva financií SR zaslaného listom MF/18143/2007-832 sa povinnosť vypracovať a predložiť schémy štátnej pomoci nevzťahuje na Operačný program Informatizácia spoločnosti. V tomto zmysle bol dňa 16. 10. 2007 zaslaný ministrovi financií list podpredsedu vlády SR pre vedomostnú spoločnosť, európske záležitosti, ľudské práva a menšiny.
Dňa 15. 10. 2007 boli ministrovi financií a ministrovi výstavby a regionálneho rozvoja zaslané interné manuály procedúr riadiaceho orgánu a sprostredkovateľského orgánu pod riadiacim orgánom. Interné manuály obsahovali zapracované pripomienky subjektu vykonávajúceho systémový audit pripravenosti jednotlivých subjektov zapojených do implementácie štrukturálnych a Kohézneho fondu.  
V súvislosti s prípravu implementácie projektov Operačného programu Informatizácia spoločnosti prebiehajú procesy prípravy zasadnutia Monitorovacieho výboru pre vedomostnú ekonomiku. Prvé zasadnutie Monitorovacieho výboru pre vedomostnú ekonomiku sa uskutoční v druhej polovici mesiaca január 2008. Presný termín bude určený v nadväznosti na dohovor s Riadiacim orgánom pre Operačný program Výskum a vývoj a Operačný program Konkurencieschopnosť a hospodársky rast.  
Operačný program Výskum a Vývoj (MŠ SR) 
Operačný program Výskum a vývoj bol 1. 8. 2007 prostredníctvom SFC2007 oficiálne zaslaný EK. Od 3. 8. 2007 do 14. 9. 2007 prebiehalo pripomienkovanie OP v rámci EK. Dňa 25. 9. 2007 EK oficiálne zaslala pripomienky a následne sa 8. 10. 2007 uskutočnili technické konzultácie k úpravám OP. Najvýraznejšou zmenou bola zmena štruktúry prioritných osí z počtu 4 na 7 prioritných osí. Rokovania s EK boli ukončené, OP bol 26. 10. 2007 oficiálne odoslaný EK a od 7. 11. 2007 je v štádiu „pripravený na rozhodnutie“. 
Programový manuál - Na základe uznesenia vlády SR č. 832/2006 z 8. októbra 2006 bol spracovaný text programového manuálu pre OP VaV a odoslaný v určenom termíne (31.12. 2006) na MVRR SR a MF SR. Aktualizovaná podoba programového manuálu bude v zmysle úlohy z uznesenia vlády SR č. 407/2007 dňa 2. mája 2007 vypracovaná do 1 mesiaca od schválenia OP. RO priebežne pracuje na úpravách dokumentu vo väzbe na zmeny OP.
Interný manuál - Na základe uznesenia vlády SR č. 1005/2006 zo 6. 12. 2006 bol spracovaný text interného manuálu riadiaceho orgánu pre OP VaV a odoslaný v určenom termíne (31. 1. 2007) na MVRR SR a MF SR. Na základe uznesenia vlády SR č. 217/2007 bol k 30. 4. 2007 interný manuál dopracovaný a znovu zaslaný na MVRR SR a MF SR. Ostatná podoba interného manuálu bola v zmysle úlohy z uznesenia vlády SR č. 407/2007 dňa 2. mája 2007 vypracovaná do 15. 6. 2007. Ostatná podoba interného manuálu bola v zmysle úlohy z uznesenia vlády SR č. 763/2007 dňa 12. septembra 2007 dopracovaná v nadväznosti na aktualizované usmernenia Centrálneho koordinačného orgánu a nedostatky zistené systémovým auditom pripravenosti a znovu zaslaná na MVRR SR a MF SR dňa 15. októbra 2007.
Schéma štátnej pomoci - Na základe uznesenia vlády SR č. 146/2007 z 21. 2. 2007 bol spracovaný text schémy štátnej pomoci pre OP VaV a odoslaný v určenom termíne (30. 4. 2007) na MF SR. Aktualizovaná podoba schémy štátnej pomoci bude v zmysle úlohy z uznesenia vlády SR č. 407/2007 dňa 2. mája 2007 vypracovaná do 1 mesiaca od schválenia OP. RO priebežne pracuje na úpravách dokumentu vo väzbe na zmeny OP.
Príručka pre predkladateľov projektov - Na základe uznesenia vlády SR                  č. 146/2007 z 21. 2. 2007 bol spracovaný text príručky pre predkladateľov projektov pre OP VaV a odoslaný v určenom termíne (30. 4. 2007) na MVRR SR. Aktualizovaná podoba príručky bude v zmysle úlohy z uznesenia vlády SR č. 407/2007 dňa 2. mája 2007 vypracovaná do 2 mesiacov od schválenia OP. RO priebežne pracuje na úpravách dokumentu vo väzbe na zmeny OP a usmernenia CKO.
Administratívne kapacity - MŠ SR v rámci prípravy na implementáciu posilnilo kapacity RO pre OP VaV na 16 systemizovaných miest. Z tohto počtu je k 15. 11. 2007 obsadených 11 miest,  do konca roku 2007 je plánované ďalšie posilnenie kapacít RO pre OP VaV.
K 1. januáru 2007 MŠ SR zriadilo štátnu rozpočtovú organizáciu s názvom Agentúra MŠ SR pre štrukturálne fondy EÚ, ktorá plní úlohu sprostredkovateľského orgánu pod riadiacim orgánom pre OP VaV v programovom období 2007 - 2013. Jej cieľom je zabezpečiť kontinuálny proces prijímania, hodnotenia, finančného riadenia a monitorovania projektov tak, aby ich realizácia prebiehala v súlade s harmonogramom a aby finančné prostriedky určené na programové obdobie 2007 - 2013 boli vyčerpané v maximálnej možnej miere. Celkový plánovaný počet zamestnancov agentúry do konca roka 2009 je 220 pri plnom stave administratívnych kapacít.
Ďalšie činnosti RO - RO pre OP VaV paralelne s prípravou programovej dokumentácie pracuje aj na príprave ďalších dôležitých dokumentov potrebných pre začatie implementácie OP, a to na splnomocnení o delegovaní právomocí na SORO (Agentúra MŠ SR pre ŠF EÚ), na štatúte a rokovacom poriadku Monitorovacieho výboru pre vedomostnú ekonomiku (spoločný MV pre OP IS, OP KaHR a OP VaV ), na sústave hodnotiacich a výberových kritérií projektov OP VaV (schválené v rámci MŠ SR dňa 13. 11. 2007)  a na príprave rámcového obsahu prvých výziev na predkladanie projektov (schválené v rámci MŠ SR dňa 30. 10. 2007).

Operačný program Vzdelávanie (MŠ SR)
OP Vzdelávanie bol dňa 31. júla 2007 oficiálne zaslaný EK prostredníctvom SFC2007. Od 6. augusta 2007 do 7. septembra 2007 prebiehalo pripomienkovanie OPV v rámci EK. 10. septembra 2007 bol OPV opätovne vrátený na prepracovanie. EK vzniesla dve technické pripomienky, ktoré sa týkali doplnenia odkazov na relevantné národné a európske predpisy o verejnom obstarávaní a doplnenia názvov jednotlivých prioritných osí do tabuliek finančného plánu. Po zapracovaní technických pripomienok bol dňa 12. septembra 2007 text OPV opätovne zaslaný EK prostredníctvom SFC2007. Do 28. septembra 2007 prebiehalo pripomienkovanie OPV v rámci Výboru ESF v Bruseli. V rámci Výboru ESF neboli vznesené žiadne pripomienky. V priebehu októbra 2007 prebehla schvaľovacia procedúra a 7. novembra 2007 bol OP Vzdelávanie oficiálne schválený EK.
Programový manuál - Na základe uznesenia vlády SR č. 832/2006 zo dňa 8. októbra 2006 bol spracovaný text programového manuálu pre OPV a odoslaný v určenom termíne (31. 12. 2006) na MVRR SR a MF SR. Aktualizovaná podoba programového manuálu bude v zmysle úlohy z uznesenia vlády SR č. 407/2007 zo dňa 2. mája 2007 vypracovaná do 1 mesiaca od schválenia OPV. Predbežná verzia bola dňa 7. septembra 2007 predložená na pripomienkovanie členom pracovnej skupiny pre OP Vzdelávanie. Pripomienky členom boli zapracované a upravená verzia programového manuálu schválená ministrom školstva v októbri 2007. RO pre OPV zabezpečil predloženie programového manuálu na prvé zasadnutie Monitorovacieho výboru pre OPV, ktoré sa konalo dňa 14. novembra 2007. Monitorovací výbor na svojom prvom zasadnutí vzal programový manuál na vedomie.
Interný manuál - Na základe uznesenia vlády SR č. 1005/2006 zo dňa 6. decembra 2006 bol spracovaný text interného manuálu riadiaceho orgánu pre OPV a odoslaný v určenom termíne (31. 1. 2007) na MVRR SR a MF SR. Na základe uznesenia vlády SR č. 217/2007 bol k 30. aprílu 2007 interný manuál dopracovaný a znovu zaslaný na MVRR SR a MF SR. Ďalšia verzia bola aktualizovaná podľa metodických usmernení Centrálneho koordinačného orgánu v zmysle úlohy z uznesenia vlády SR č. 407/2007 zo dňa 2. mája 2007 a znovu zaslaná na MVRR SR a MF SR dňa 15. júna 2007. Ostatná podoba interného manuálu bola v zmysle úlohy z uznesenia vlády SR č. 763/2007 dňa 12. septembra 2007 dopracovaná v nadväznosti na aktualizované usmernenia Centrálneho koordinačného orgánu a nedostatky zistené systémovým auditom pripravenosti a znovu zaslaná na MVRR SR a MF SR dňa 15. októbra 2007.
Schéma štátnej pomoci - Na základe uznesenia vlády SR č. 146/2007 z 21. februára 2007 bol spracovaný text schémy pomoci de minimis pre OPV a odoslaný v určenom termíne (30. 4. 2007) na MF SR. Aktualizovaná podoba schémy pomoci de minimis bude v zmysle úlohy z uznesenia vlády SR č. 407/2007 dňa 2. mája 2007 vypracovaná do 1 mesiaca od schválenia OPV. Vzhľadom na fakt, že OPV bol oficiálne schválený 7. novembra 2007, MŠ SR momentálne pracuje na jej aktualizovanej podobe.
Príručka pre predkladateľov projektov - Na základe uznesenia vlády SR č. 146/2007 z 21. februára 2007 bol spracovaný text príručky pre predkladateľov projektov pre OPV a odoslaný v určenom termíne (30. 4. 2007) na MVRR SR. Aktualizovaná podoba príručky bude v zmysle úlohy z uznesenia vlády SR č. 407/2007 zo dňa 2. mája 2007 vypracovaná do 2 mesiacov od schválenia OPV. Vzhľadom na fakt, že OPV bol oficiálne schválený 7. novembra 2007, MŠ SR momentálne pracuje na jej aktualizovanej podobe.
Administratívne kapacity - MŠ SR v rámci prípravy na implementáciu OPV  posilnilo kapacity RO pre OPV na 40 systemizovaných miest. Z tohto počtu je k 15. novembru 2007 obsadených 33 miest, v priebehu začiatku roka 2008 je plánované obsadenie všetkých pracovných miest na RO pre OPV.
K 1. januáru 2007 MŠ SR zriadilo štátnu rozpočtovú organizáciu s názvom Agentúra MŠ SR pre štrukturálne fondy EÚ, ktorá plní úlohu sprostredkovateľského orgánu pod riadiacim orgánom pre OPV v programovom období 2007 - 2013. Jej cieľom je zabezpečiť kontinuálny proces prijímania, hodnotenia, finančného riadenia a monitorovania projektov tak, aby ich realizácia prebiehala v súlade s harmonogramom a aby finančné prostriedky určené na programové obdobie 2007 - 2013 boli vyčerpané v maximálnej možnej miere. Celkový plánovaný počet zamestnancov agentúry do konca roka 2009 je 220 pri plnom stave administratívnych kapacít.
Pre opatrenie 2.2 bude úlohu sprostredkovateľského orgánu pod riadiacim orgánom plniť Ministerstvo zdravotníctva SR.
Hodnotiace kritériá a výberové kritériá - RO pre OPV v sledovanom období pracoval na príprave hodnotiacich kritérií a výberových kritérií pre OPV. Hodnotiace kritériá a výberové kritériá určené pre hodnotenie a výber žiadostí o NFP v rámci OPV boli vypracované externe v súlade s metodickými usmerneniami Centrálneho koordinačného orgánu a usmerneniami RO pre OPV. Finálna verzia bola prekonzultovaná so zástupcami Agentúry MŠ SR pre štrukturálne fondy EÚ a Ministerstva zdravotníctva SR ako sprostredkovateľskými orgánmi pod riadiacim orgánom. RO pre OPV zabezpečil predloženie hodnotiacich a výberových kritérií na prvé zasadnutie Monitorovacieho výboru pre OPV.
Monitorovací výbor pre OPV - Na základe uznesenia vlády SR č. 407/2007 zo dňa 2. mája 2007 RO pre OPV zriadil Monitorovací výbor pre OPV a zabezpečil jeho prvé riadne zasadnutie dňa 14. novembra 2007 za účasti zástupcov EK ako pozorovateľov. MV pre OPV na svojom zasadnutí schválila štatút a rokovací poriadok MV, ďalej schválila hodnotiace a výberové kritériá a zobrala na vedomie Programový manuál pre OPV.  
Národná konferencia - Dňa 27. novembra 2007 RO pre OPV v spolupráci s Ministerstvom práce, sociálnych vecí a rodiny SR pripravuje národnú konferenciu „Operačný program Vzdelávanie a Operačný program Zamestnanosť a sociálna inklúzia“ za účasti komisára pre zamestnanosť, sociálne veci a rovnaké príležitosti Vladimíra Špidlu. Cieľom konferencie je predstaviť odbornej verejnosti Operačný program Vzdelávanie a Operačný program Zamestnanosť a sociálna inklúzia a možnosti, ktoré ponúka nové programové obdobie 2007 - 2013 pri využívaní prostriedkov z Európskeho sociálneho fondu vrátane orgánov zodpovedných za ich implementáciu.
Operačný program Konkurencieschopnosť a hospodársky rast (MH SR)                                                     
Stav prípravy operačného programu Konkurencieschopnosť a hospodársky rast - EK predložila OP KaHR v rámci procesu pripomienkovania svojim interným konzultačným zložkám, ktorých pripomienky priebežne zasielala MH SR na doplnenie. Medzi MH SR a EK prebiehala intenzívna elektronická komunikácia v súvislosti s vyjasnením jednotlivých pripomienkovaných častí až do 8. novembra 2007, keď bol modifikovaný OP KaHR vložený do systému SFC 2007. V súčasnosti sa očakáva rozhodnutie k OP KaHR.   
Stav prípravy riadiacich dokumentov, termín ukončenia, popis vzniknutých problémov - RO pre OP KaHR a jeho sprostredkovateľské orgány pod riadiacim orgánom sa naďalej pripravujú na implementáciu OP KaHR v súlade so schválenými nariadeniami Rady a Komisie ES, uzneseniami vlády SR a usmerneniami Ministerstva výstavby a regionálneho rozvoja SR a Ministerstva financií SR. Nasledovne: v súlade s uznesením vlády SR č. 407/2007 boli programové dokumenty aktualizované. Programový manuál, interné manuály, ktoré boli predmetom auditu KPMG a príručky pre prijímateľa, budú modifikované v prípade pripomienok EK k OP KaHR a predložené na schválenie členom Interného dozorného a monitorovacieho výboru pre fondy EÚ.
Schémy štátnej pomoci a schémy de minimis boli vypracované a predložené na pripomienky MF SR. MH SR po vyjadrení MF SR pripomienky a komentáre zapracovalo do jednotlivých schém štátnej pomoci a de minimis. Na základe ďalších modifikácií k OP KaHR boli tieto dokumenty aktualizované a po schválení OP KaHR budú predložené MF SR na finálnu notifikáciu.
V oblasti školení RO pre OP KaHR realizuje rámcový projekt vzdelávania schválený Interným dozorným a monitorovacím výborom pre fondy EÚ dňa 17. 5. 2007. V zmysle platnej legislatívy SR a v súlade s internými postupmi MH SR pripravuje súťažné podklady na vyhlásenie verejného obstarávania spôsobom zákazky s nízkou hodnotou. Plánované aktivity by sa mali realizovať v 1. štvrťroku 2008. 
	Problémové oblasti spojené s programovým obdobím 2007 – 2013 z hľadiska RO OP KaHR:
	Verejné obstarávanie - nedostatočne vyškolené administratívne kapacity na SO/RO, nedostatočne riešená zodpovednosť za škodu spôsobenú odborne spôsobilou osobou na verejné obstarávanie v prípade uskutočňovania verejného obstarávania na dodanie tovarov, prác a služieb v rámci projektov financovaných zo ŠF EÚ;
	Finančné riadenie - potreba jednotného usmernenia v oblasti nákladovo-výnosovej analýzy projektov verejného sektora v procese ich hodnotenia a po ukončení realizácie projektov; 
	Administratívne kapacity - RO pre OP KaHR naďalej upozorňuje na skutočnosť, že v prípade,  že sa administratívne kapacity sa nebudú v dostatočnom časovom predstihu riešiť na  jednotlivých RO, resp. ich SO/RO, môže byť vážne ohrozená plynulosť implementácie   programového obdobia 2007 – 2013 a zároveň úspešné ukončenie programového obdobia 2004 – 2006, keďže na väčšine RO a SO/RO obe obdobia implementujú tie isté administratívne kapacity, ktoré nebudú dostatočné. Uvedené súvisí aj so zaškolením v špecifickej problematike ŠF EÚ;
	Monitorovací výbor pre vedomostnú ekonomiku - v súvislosti s vytvorením spoločného Monitorovacieho výboru pre vedomostnú ekonomiku pre OP KaHR, OP Výskum a vývoj a OP Informatizácia spoločnosti je potrebné doriešiť otázky súvisiace s podpisom ustanovujúcich dokumentov, dohodou o spolufinancovaní výboru, komplikovanosťou jednotného termínu pre 3 ústredné orgány štátnej správy a členskej základne, ktorá zväčša nominuje vedúcich pracovníkov a podobne. 	
Audit KPMG - interný manuál RO a SO/RO, ktorý podlieha auditu spoločnosti KPMG v pravidelných štvrťročných intervaloch na základe prijatých uznesení vlády SR sa z pohľadu RO pre OP KaHR nedá do detailov objektívne auditovať, uvedené vrátane úplného dopracovania postupov a implementačných dokumentov, bude možné až na základe schváleného OP KaHR. RO pre OP KaHR upozorňuje na skutočnosť, že závery predchádzajúcej etapy auditu KPMG bývajú RO pre OP KaHR doručené s nedostatočnou časovou možnosťou zvolania pracovných stretnutí so SO/RO v zmysle odstránenia zistení a taktiež následnej úpravy Interných manuálov, RO pre OP. KaHR navrhuje, aby záverečná správa z auditu bola oficiálne prerokovaná s auditovaným subjektom tak, aby sa tento k nej mohol vyjadriť. 
Operačný program Zamestnanosť a sociálna inklúzia (MPSVR SR)
Kancelárii ministerky práce, sociálnych vecí a rodiny bolo 31. 10. 2007 zaslané Stálym zastúpením SR pri EÚ v Bruseli rozhodnutie Európskej komisie K(2007) 5333 z 26. októbra 2007, ktorým Komisia prijíma Operačný program Zamestnanosť a sociálna inklúzia pre pomoc Spoločenstva z Európskeho sociálneho fondu v rámci konvergenčného cieľa a cieľa regionálnej konkurencieschopnosti a zamestnanosti v SR, č. CCI 2007SK05UPO002. Prílohou rozhodnutia je slovenský text OP ZaSI. 
MŠ SR a MPSVR SR pripravujú pre zástupcov všetkých rezortov 27. 11. 2007 celoslovenskú konferenciu pri príležitosti osláv 50. výročia podpisu zmlúv z Ríma, za účasti komisára pre zamestnanosť, sociálne záležitosti a rovnosť príležitostí Vladimíra Špidlu. Na konferencii bude tiež slávnostne otvorená implementácia OP ZaSI.
Dňa 15. 11. 2007 bol ministerkou práce, sociálnych vecí a rodiny schválený zoznam inštitúcií, ktoré má riadiaci orgán osloviť so žiadosťou o nominovanie svojho zástupcu do monitorovacieho výboru, 16. 11. 2007 sa rozosiela príslušná korešpondencia a dňa 28. 11. 2007 sa bude konať prvé zasadnutie monitorovacieho výboru pre OP ZaSI. V súčasnosti je pripravený štatút a rokovací poriadok, teda základné dokumenty, ktoré by mali byť na prvom zasadnutí MV prerokované a schválené. Taktiež má prvý monitorovací výbor schváliť hodnotiace kritériá pre výber projektov. Monitorovaciemu výboru bude predložený aj programový manuál.
Interný manuál pre OP ZaSI bol predložený na pripomienkovanie KPMG dňa 15. 6. 2007 a po úpravách na základe pripomienok sa uskutočnilo druhé predloženie interného manuálu auditnej spoločnosti dňa 15. 10. 2007.
Uznesením vlády SR č. 1023 zo 6. 12. 2006 bolo MPSVR SR schválené ako platobná jednotka pre OP ZaSI a boli schválené dva sprostredkovateľské orgány pre programové obdobie 2007 - 2013 - Fond sociálneho rozvoja a Sociálna implementačná agentúra. S obidvomi sprostredkovateľskými orgánmi bola uzatvorená zmluva o plnomocenstve, definujúca ich podiel a úlohy v implementácii programu ZaSI. Sprostredkovateľské orgány vypracovali vlastné interné manuály, finálne znenie  bude možné sformulovať až po schválení programového manuálu. FSR pracuje v súčasnosti pre obdobie 2004 - 2006, obdobne ako na riadiacom orgáne budú postupne zamestnanci preraďovaní na obdobie 2007 - 2013. Pracovníci SIA sú určení len pre nové programové obdobie 2007 - 2013.
Operačný program Zdravotníctvo (MZ SR)
Dňa 21. 8. 2008 sa konalo pracovné stretnutie skupiny partnerov k OPZ. Po oboznámení partnerov s aktuálnym stavom Operačného programu Zdravotníctvo bol OPZ neoficiálne predložený na EK. Na základe pripomienok, ktoré vyplynuli z neoficiálnych konzultácií s EK v priebehu augusta a septembra 2007 bol Operačný program Zdravotníctvo upravený a dňa 16. 10. 2007 oficiálne zaslaný EK prostredníctvom SFC2007. Proces schvaľovania EK bol začiatkom novembra 2007 ukončený a dňa 8. 11. 2007 EK vydala rozhodnutie o schválení Operačného programu Zdravotníctvo. 
Programový manuál - Na základe uznesenia vlády SR č. 832/2006 bola vypracovaná prvá verzia programového manuálu pre OPZ a odoslaná v termíne do 31. 12. 2006 na MVRR SR a MF SR. 
Aktualizovaná podoba programového manuálu bude v zmysle úlohy z uznesenia vlády SR 
č. 407/2007 vypracovaná do 1 mesiaca od schválenia operačného programu. RO pre OPZ zabezpečí predloženie programového manuálu na prvé zasadnutie Monitorovacieho výboru pre OPZ, ktorého zasadnutie je predbežne naplánované na január 2008. 
Interný manuál - Na základe uznesenia vlády SR č. 1005/2006 bol dopracovaný text interného manuálu riadiaceho orgánu pre OPZ a odoslaný v určenom termíne do 31. 1. 2007 na MVRR SR a MF SR. 
Na základe uznesenia vlády SR č. 217/2007 bol v termíne k 30. 4. 2007 interný manuál opätovne dopracovaný a zaslaný na MVRR SR a MF SR. Interný manuál bol ďalej dopracovaný zmysle metodických usmernení Centrálneho koordinačného orgánu podľa uznesenia vlády SR č. 407/2007 a znovu zaslaný na MVRR SR a MF SR dňa 15. 6. 2007. Naposledy bol text interného manuálu v zmysle úlohy z uznesenia vlády SR č. 763/2007 dopracovaný v nadväznosti na aktualizované usmernenia Centrálneho koordinačného orgánu a nedostatky zistené systémovým auditom pripravenosti a opäť zaslaný na MVRR SR a MF SR dňa 15. 10. 2007.
Schéma štátnej pomoci - Na základe uznesenia vlády SR č. 146/2007 z 21. februára 2007 bola vypracovaná prvá verzia schémy štátnej pomoci pre OPZ a odoslaná v termíne do 30. 4. 2007 na MF SR. Aktualizovaná podoba schémy štátnej pomoci bude v zmysle úlohy z uznesenia vlády SR č. 407/2007 vypracovaná do 1 mesiaca od schválenia operačného programu. 
Príručka pre predkladateľov projektov –  Na základe uznesenia vlády SR č. 146/2007 bola vypracovaná prvá verzia príručky pre predkladateľov projektov pre OPZ a odoslaná v termíne do 30. 4. 2007 na MVRR SR. Aktualizovaná podoba príručky bude v zmysle úlohy z uznesenia vlády SR č.  407/2007 vypracovaná do 2 mesiacov od schválenia operačného programu. 
Ďalšie činnosti RO - RO pre OPZ paralelne s prípravou programovej dokumentácie pracuje aj na príprave ďalších dôležitých dokumentov potrebných pre začatie implementácie operačného programu, a to na sústave hodnotiacich kritérií a výberových kritérií projektov OPZ, na príprave Monitorovacieho výboru pre OPZ, na príprave informačných aktivít v rámci komunikačného plánu pre OPZ a na príprave rámcového obsahu prvých výziev na predkladanie projektov.
Operačný program Technická pomoc (MVRR SR)
Riadiaci orgán pre Operačný program Technická pomoc oficiálne predložil aktualizovanú verziu Operačného programu Technická pomoc na EK dňa 23. 8. 2007. Rozhodnutím komisie C/2007/4450 zo dňa 24. 9. 2007 bol OP TP oficiálne schválený. Riadiaci orgán OP TP následne zabezpečoval aktualizáciu programových a riadiacich dokumentov v súlade so schváleným Operačným programom a  aktualizovanými usmerneniami CKO. Zistenia prvej fázy systémového auditu pripravrnosti, ktorá bola ukončená ku dňu 15. 8. 2007, boli zapracované do verzie 2.2 Interného manuálu RO OP TP. Podrobné popisy riadenia a realizácie pomoci (audit trialy) boli v rámci tejto verzie IM dopracované na úroveň pracovných pozícií. V súlade s uznesením vlády č. 763/2007 bol IM RO OP TP predložený dňa 15. 10. 2007 na CKO a MF SR. Súbežne bola RO OP TP pripravovaná aktualizácia Programového manuálu pre OP TP a príprava materiálov pre prvé zasadnutie monitorovacieho výboru ( štatút, rokovací poriadok, členovia MV OP TP). Programový manuál pre OP TP bol predložený na MF SR a CKO dňa 24. 10. 2007. Riadiaci orgán OP TP  pracuje so štyrmi pracovníkmi a tento stav zostane zachovaný.
Operačný program Bratislavský kraj (MVRR SR)
Dňa 13. augusta 2007 bol EK oficiálne zaslaný prepracovaný návrh Operačného programu Bratislavský kraj (OPBK). Anglická verzia OPBK bola predložená oficiálne EK dňa 4. septembra 2007. V predmetnej verzii OPBK sú zapracované pripomienky EK k OPBK. 
Pripomienky EK k verzii OPBK z 13. 8. 2007 boli doručené RO OPBK dňa 28. septembra 2007 a po konzultáciách s EK boli do OPBK zapracované. Finálna verzia OPBK bola Riadiacim orgánom OPBK oficiálne zaslaná EK dňa 15. 11. 2007. Verzia 2.0 OPBK bola vypracovaná so zámerom výrazného posilnenia miery participácie regionálnych štruktúr na jeho implementácii. Bratislavskému samosprávnemu kraju bude po splnení nevyhnutných podmienok  udelené splnomocnenie o delegovaní právomocí sprostredkovateľského orgánu pod riadiacim orgánom pre opatrenia a aktivity Prioritnej  osi 1 – Infraštruktúra, okrem projektov, kde bude sám žiadateľom. Do implementácie Prioritnej osi č. 2 OPBK je Bratislavský samosprávny kraj zapojený prostredníctvom aktivít Informačného centra prvého kontaktu. 
Pripomienky EK k verzii 2.0 OPBK obsahovali zväčša návrhy na formálne textové úpravy, zjednotenie terminológie s ROP a požiadavku na podrobnejšiu špecifikáciu alokácie intervencií v rámci prvého opatrenia Prioritnej osi č. 1 Regenerácia sídiel a dopracovanie ukazovateľov.
Stav prípravy riadiacich dokumentov - Riadiaci orgán vypracoval a priebežne vypracúva návrhy všetkých riadiacich dokumentov. Ich dopracovanie do finálnej podoby je však priamo závislé od obsahu konečného znenia OPBK schváleného EK. Na základe toho budú riadiace dokumenty dopracované v predpísaných termínoch. Návrh Interného manuálu RO OPBK a Interného manuálu procedúr SO/RO bol zaslaný audítorom KPMG. Pripomienky sa očakávajú do konca novembra 2007.
Prvé verzie Programového manuálu a  Príručky pre žiadateľov boli už vypracované v prvej polovici roka 2007.
Návrhy schém štátnej pomoci a schémy de minimis boli zaslané dňa 30. apríla 2007 na Ministerstvo financií SR, ktoré k nim zaslalo pripomienky. Zapracovanie týchto pripomienok a vypracovanie finálnej verzie schém štátnej pomoci a schémy de minimis  je podmienené schválením finálnej verzie OPBK  zo strany EK. 
Administratívne kapacity - Rozhodnutím ministra výstavby a regionálneho rozvoja SR č. R-07-05-M zo dňa 18. septembra 2007 bolo v rámci odboru riadenia programov pomoci pre Bratislavský kraj vytvorené oddelenie kontroly programov pomoci pre BK. Zároveň bol týmto rozhodnutím stanovený celkový počet 38 štátnozamestnaneckých miest v rámci odboru riadenia programov pomoci pre BK.

Informácia o stave prípravy programov cezhraničnej spolupráce 2007 - 2013
Program cezhraničnej spolupráce SR-ČR
V tomto programe vystupuje Slovenská republika ako riadiaci orgán. Návrh operačného programu bol schválený vládou SR dňa 14. 3. 2007.  Operačný program bol oficiálne zaslaný EK v júni 2007. V septembri tohto roku dostal riadiaci orgán zo strany EK oficiálne pripomienky. Dokument bol v zmysle týchto pripomienok prepracovaný  a jeho opätovné oficiálne zaslanie sa predpokladá v termíne do 20. 11. 2007. Podľa neoficiálnych informácií z EK by operačný program mal byť schválený v termíne do konca roku 2007. 
Program cezhraničnej spolupráce SR-AT
V tomto programe je riadiacim orgánom rakúska strana. Návrh operačného programu bol schválený vládou SR dňa 13. 6. 2007. Operačný program bol oficiálne do EK zaslaný koncom júna 2007. V polovici septembra programoví partneri dostali oficiálne pripomienky, ktoré boli promptne v zmysle vzájomnej dohody zapracované do programového dokumentu. Tento bol následne opätovne predložený do EK prostredníctvom systému SFC. Predpoklad schválenia programu je koncom roku 2007. 
Program cezhraničnej spolupráce SR-HU
Riadiacim orgánom pre tento program je Maďarsko. Návrh operačného programu bol schválený vládou SR dňa 4. 7. 2007. Následne bol oficiálne koncom júla 2007 zaslaný do EK.  Oficiálne pripomienky EK zaslala začiatkom septembra 2007. Po dlhšej diskusii programových partnerov spôsobenej povahou pripomienok, ktoré podstatným spôsobom zasahovali do stratégie a implementačnej štruktúry programu, bol revidovaný operačný program opätovne oficiálne predložený EK  dňa 14. 11. 2007. Schválenie programu sa podobne ako v ostatných programoch  očakáva v termíne do konca roku 2007. 
Program cezhraničnej spolupráce SR-PL
V tomto programe je Riadiacim orgánom Poľská republika. Návrh operačného programu bol schválený vládou SR dňa 4. 7. 2007. V zmysle záverov z pracovnej skupiny podieľajúcej sa   na príprave operačného programu bol dokument oficiálne zaslaný do EK koncom júla 2007. Oficiálne pripomienky EK zaslané v októbri 2007 boli prediskutované na stretnutí so zástupcami DG REGIO koncom októbra 2007. Operačný dokument bol v zmysle týchto pripomienok prepracovaný a jeho opätovné zaslanie sa predpokladá v termíne do 20. 11. 2007 tak, aby mohol byť program schválený zo strany EK najneskôr do konca roku 2007. 
Spoločný operačný program SR-HU-RO-UA
V spolupráci s Riadiacim orgánom (Maďarsko) sa Slovenská republika prostredníctvom Národného orgánu (MVRR SR) podieľa na príprave tohto kvadrolaterálneho programu, ktorého návrh bude predmetom rokovania vlády SR pravdepodobne v decembri tohto roku. Po schválení návrhu spoločného operačného programu  zároveň vládami  všetkých ostatných zúčastnených krajín bude  program oficiálne zaslaný do EK. Predpokladá sa, že by sa tak malo stať v januári roku 2008. 

Termíny konania monitorovacích výborov OP

Plán monitorovacích výborov na programové obdobie 2007 - 2013
Operačný program | Dátum uskutočneného MV | Plánovaný termín MV
Regionálny OP | - | 5.12.2007
OP Životné prostredie | - | december2007/január2008
OP Doprava | - | nie je určený
OP Informatizácia spoločnosti | - | január 2008
OP Výskum a vývoj | - | január 2008
OP Konkurencieschopnosť a hospodársky rast | - | január 2008
OP Zdravotníctvo | - | január 2008
OP Vzdelávanie | 14.11.2007 | -
OP Zamestnanosť a sociálna inklúzia | - | 28.11.2007
OP Bratislavský kraj | - | nie je určený
OP Technická pomoc | - | 17.12.2007
NMV pre NSRR | | nie je určený

II. Zabezpečenie riadenia horizontálnych priorít

S cieľom zabezpečenia postupov a systému efektívnej koordinácie implementácie horizontálnych priorít Centrálny koordinačný orgán začiatkom augusta 2007 zaslal list na koordinátorov horizontálnych priorít s požiadavkou o vytvorenie pracovných skupín pre jednotlivé horizontálne priority, vypracovanie štatútov týchto pracovných skupín, zabezpečenia ich stretnutí a vypracovanie materiálu „Systém koordinácie implementácie horizontálnej priority“. 
Systém riadenia horizontálnej priority marginalizované rómske komunity 

V súvislosti s prípravou HP MRK boli v hodnotenom období pripravené, resp. dopracované o pripomienky nasledovné materiály:
	Systém koordinácie implementácie horizontálnej priority Marginalizované rómske komunity - Je základným dokumentom koordinácie HP MRK. Dokument bol zaslaný na medzirezortné pripomienkovanie, z ktorého boli pripomienky zapracované. Zostáva ešte doriešiť systém výziev na predkladanie projektov (priebežné výzvy), indikatívnych alokácií, ako  aj hodnotenia projektov deklarujúcich pozitívny dosah na  MRK. K tomu by sa malo uskutočniť pracovné stretnutie na úrovni zainteresovaných generálnych riaditeľov. Ďalej je ešte potrebné vypracovať zo strany ÚSVRK kritériá na identifikáciu projektov ako projektov prispievajúcich k riešeniu problematiky MRK.
	Vnútorný manuál Odboru koordinácie HP MRK (ÚSV SR pre RK) - Bol vypracovaný v hodnotenom období a pripomienkovaný orgánom auditu a certifikačným orgánom. Pripomienky boli zapracované do aktuálnej verzie dokumentu.
	Štatút Pracovnej skupiny HP MRK - Uskutočnili sa dve rokovania prípravného výboru Pracovnej skupiny HP MRK. Štatút pracovnej skupiny HP MRK je v súčasnosti na podpise u vedúceho Úradu vlády SR.  

Okrem uvedených dokumentov boli ešte pripravené ďalšie, ktoré sú v pracovnej verzii:
-	Štatút a rokovací poriadok Medzirezortnej hodnotiacej a výberovej komisie (pre hodnotenie a výber lokálnych koncepcií komplexného prístupu);
-	Štatút a rokovací poriadok Monitorovacej skupiny komplexného prístupu;
-	Kritéria na hodnotenie lokálnych stratégií komplexného prístupu;

Na základe uznesenia vlády SR č. 396 z 2. mája 2007 k Analýze administratívnych kapacít pre programové obdobie 2007 - 2013 bolo schválené zvýšenie stavov administratívnych kapacít v počte 35 pracovných miest pre Úrad splnomocnenkyne vlády SR pre rómske komunity a uznesením vlády SR č. 507 zo 6. júna 2007 bolo podpredsedovi vlády SR pre vedomostnú spoločnosť, európske záležitosti, ľudské práva a menšiny uložené vytvoriť na Úrade splnomocnenkyne vlády SR pre rómske komunity odbor pre koordináciu HP MRK. Odbor koordinácie HP MRK vznikol na Úrade splnomocnenkyne vlády SR pre rómske komunity dňa 15. augusta 2007 a postupne zabezpečuje všetky úlohy súvisiace s koordináciou HP MRK tak, ako to je stanovené v Národnom strategickom referenčnom rámci 2007 - 2013 a súvisiacich dokumentoch.
V dôsledku nedostatku disponibilných finančných prostriedkov odbor v súčasnosti pracuje len so šiestimi zamestnancami, čo z hľadiska zvyšujúcej sa odbornej a časovej náročnosti vo väzbe na HP MRK, jej úspešné napĺňanie, ako aj z hľadiska prípravy na zverejnenie výziev v rámci lokálnych stratégií komplexného prístupu, predstavuje rizikový faktor požadovaných termínov priority.
Systém riadenia horizontálnej priority rovnosť príležitostí 

Na základe Národného strategického a referenčného rámca SR pre roky 2007 - 2013 koordinačnú úlohu pri implementácii horizontálnej priority NSRR „rovnosť príležitostí“ plní ministerka práce, sociálnych vecí a rodiny SR. Rozhodnutím ministerky práce, sociálnych vecí a rodiny SR úlohu koordinačného orgánu zameraného na implementáciu horizontálnej priority prevzal Odbor rodovej rovnosti a rovnosti príležitostí MPSVR SR, v ktorého rámci bolo na tento účel zriadené Podporné stredisko k rovnosti príležitostí. 
Odbor rodovej rovnosti a rovnosti príležitostí MPSVR vypracoval Systém riadenia koordinácie a implementácie horizontálnej priority rovnosť príležitostí, ktorý je v súčasnosti zaslaný na vyjadrenie riadiacim orgánom jednotlivých operačných programov.  Dňa 26. novembra 2007 sa uskutoční prvé  zasadnutie Pracovnej skupiny pre horizontálnu prioritu rovnosť príležitostí, na ktorej sa zúčastnia zástupcovia riadiacich orgánov všetkých operačných programov. Predmetom stretnutia bude schválenie navrhnutého systému riadenia horizontálnej priority rovnosť príležitostí, štatútu pracovnej skupiny, oboznámenie s témou rovnosti príležitostí a rodovej rovnosti a definovanie si postupov spolupráce medzi jednotlivými riadiacimi orgánmi a koordinátormi tejto horizontálnej priority, tak ako vyplývajú z NSRR, usmernení Centrálneho koordinačného orgánu a ostatných relevantných dokumentov. Zároveň bude predmetom stretnutia zabezpečenie účasti koordinátorov horizontálnej priority rovnosť príležitostí v monitorovacích výboroch jednotlivých operačných programov.
Odbor rodovej rovnosti príležitostí vypracoval Vnútorný manuál odboru pre koordináciu implementácie horizontálnej priority rovnosť príležitostí, ktorý bol 15.10. 2007 schválený ministerkou práce, sociálnych vecí a rodiny SR a zaslaný na pripomienkovanie Ministerstvu financií SR a auditu KPMG.
Systém riadenia horizontálnych priorít  Informatizácia spoločnosti a  trvalo udržateľný rozvoj 

Dňa 5. septembra 2007 sa uskutočnilo spoločné rokovanie pracovnej skupiny pre horizontálnu prioritu trvalo udržateľný rozvoj a pracovnej skupiny pre horizontálnu prioritu informačná spoločnosť, ktorej predmetom rokovania bolo schválenie štatútov oboch pracovných skupín a Systému koordinácie a implementácie horizontálnych priorít trvalo udržateľný rozvoj a informačná spoločnosť na roky 2007 – 2013. Uvedený systém bol pracovnou skupinou schválený a zaslaný na CKO 10. septembra 2007. Dňa 14. novembra 2007 bol Systém koordinácie a implementácie HP IS a HP TUR vzatý na vedomie Komisiou pre vedomostnú spoločnosť. 
Dňa 18. septembra 2007 bol všetkým riadiacim orgánom zaslaný skrátený text systému koordinácie a implementácie do programových manuálov operačných programov, so žiadosťou o jeho pripomienkovanie do 21. septembra 2007. Dňa 18. októbra 2007 bol na základe zapracovania pripomienok riadiacich orgánov zaslaný finálny text do programových manuálov. Zároveň bol riadiacim orgánom zaslaný jednotný text za všetky horizontálne priority do príručiek pre žiadateľov o NFP so žiadosťou o zaslanie pripomienok. V súčasnosti sa zapracovávajú pripomienky riadiacich orgánov. Rovnako boli dňa 18. októbra 2007 oslovené riadiace orgány so žiadosťou o zaslanie indikátorov za jednotlivé operačné programy, ktoré budú predmetom bilaterálnych stretnutí s jednotlivými riadiacimi orgánmi. 
Dňa 15. októbra 2007 bol na základe pripomienok audítora (KPMG) zaslaný na Ministerstvo financií SR a Centrálny koordinačný orgán Vnútorný manuál koordinátora horizontálnych priorít informačná spoločnosť a trvalo udržateľný rozvoja na roky 2007 - 2013 - verzia 2.0. 
V priebehu nasledujúceho mesiaca budú prebiehať bilaterálne rokovania s riadiacimi orgánmi o výbere súboru indikátorov jednotlivých operačných programov za HP IS a HP TUR. Zároveň bude na všetky riadiace orgány zaslaný finálny jednotný text za všetky HP do príručiek pre žiadateľa o NFP. 
Plánovaný počet pracovníkov na odbore vedomostnej spoločnosti by podľa schváleného materiálu Analýza administratívnych kapacít pre programové obdobie 2007 – 2013 a uznesenia č. 396/2007 k uvedenému materiálu mal mať 9 pracovných miest, z toho 1 miesto riaditeľa. V súčasnosti je na odbore vedomostnej spoločnosti obsadených 6 pracovných miest, z toho 1 miesto riaditeľa odboru. Doplnenie stavu pracovníkov by malo byť uskutočnené v priebehu 1. štvrťroka 2008 na plánovaný počet: riaditeľ odboru + 8 pracovných miest.

Termíny konania  pracovných skupín HP

Plán zasadania pracovných skupín HP
Pracovná skupina /komisia | Plánovaný termín
Pracovná komisia pre rozvoj rómskych komunít | jún 2008
PS pre koordináciu HP MRK | nie je určený
PS pre koordináciu HP IS a TUR | december 2007
PS pre koordináciu HP Rovnosť príležitostí | 26.11.2007

III. Koordinácia RO zo strany CKO
Pracovné stretnutia, koordinačné porady

Koordinačné porady podpredsedu vlády SR pre vedomostnú spoločnosť, európske záležitosti, ľudské práva a menšiny

Na pravidelných koordinačných poradách členov vlády SR zodpovedných za čerpanie eurofondov, ktoré sa konali v dňoch 20. 8. 2007, 5. 9. 2007, 17. 9. 2007, 1. 10. 2007, 16. 10. 2007 a  5. 11. 2007 pod vedením podpredsedu vlády SR pre vedomostnú spoločnosť, európske záležitosti, ľudské práva a menšiny Dušana Čaploviča podávali CKO, CO a RO informácie o stave pripravenosti na čerpanie štrukturálnych fondov a Kohézneho fondu v programovom období 2007 - 2013.
Na poradách dochádzalo k operatívnemu poskytovaniu informácií medzi CKO, CO a RO, resp. SORO a medzi rezortmi navzájom. Porady sa dotýkali širokého okruhu riešenia problémov. Medzi informácie, ktoré sa prerokúvajú pravidelne na každej koordinačnej porade podpredsedu vlády SR pre vedomostnú spoločnosť, európske záležitosti, ľudské práva a menšiny,  patria nasledovné:
- 	kontrola plnenia úloh vyplývajúcich z prijatých uznesení vlády SR a záverov z koordinačných porád,
-    	informácia o procese schvaľovania a úprav jednotlivých operačných programov,
- 	informácia o stave pripravenosti na čerpanie ŠF a KF v programovom období
2007 - 2013, 
-	informácia o aktuálnom stave čerpania a kontrahovania finančných prostriedkov zo ŠF a KF za všetky operačné programy. 
Okrem vyššie uvedených informácií boli v sledovanom období podávané informácie:
-	informácia o ďalšom postupe RO a SORO pri aktuálnom riešení situácie v oblasti vodárenských spoločností (Informácia o stave prípravy materiálu na rokovanie vlády SR z oblasti problematiky vodárenských spoločností),
-	informácia o záveroch zasadnutia  monitorovacieho výboru pre KF, ktoré sa  uskutočnilo v dňoch 22. 10. - 23. 10. 2007,  
-	informácia o výhľadovom pláne kontrahovania a  čerpania finančných prostriedkov zo ŠF a ŠR do 31. 12. 2008.
-	informácia o zhodnotení certifikačných overovaní štrukturálnych fondov a Kohézneho fondu k 30. 6. 2007,
-	informácie o výsledkoch systémového auditu pripravenosti subjektov zapojených do implementácie ŠF a KF v novom období 2007 – 2013, 
-	informácie o aktuálnom stave čerpania  finančných  prostriedkov zo ŠF (z pohľadu pravidla n+2).
 Na poradách sa prijímali závery, ktorých plnenie bolo pravidelne odpočtované.

Koordinačné porady Centrálneho koordinačného orgánu

V sledovanom období sa uskutočnili na pôde MVRR SR koordinačné porady CKO na úrovni generálnych riaditeľov v dňoch 12. 9. 2007 a 25. 9. 2007.
Na uvedených poradách boli k programovému obdobiu 2007 – 2013 prerokúvané najmä nasledovné témy:
- 	proces schvaľovania a úprav jednotlivých OP,
- 	zasadanie pracovných skupín k jednotlivým oblastiam systému riadenia ŠF a KF pre 
programové obdobie 2007 – 2013,
- 	príprava a aktualizácia usmernení CKO a revízia Systému riadenia ŠF a KF na programové obdobie 2007 – 2013
- 	riadenia a implementácia horizontálnych priorít,
- 	informovanosť a publicita,

Pracovné skupiny CKO

Pracovná skupina k postupom overovania realizácie projektov a overovania VO
V sledovanom období sa uskutočnilo zasadnutie pracovnej skupiny dňa 23. 8. 2007. Predmetom zasadnutia pracovnej skupiny boli pripomienky členov pracovnej skupiny k návrhu Ministerstva financií SR na úpravu a doplnenie Usmernenia CKO č. 14/2007 v oblasti verejného obstarávania. Z diskusie vyplynula potreba úpravy, resp. aktualizácie usmernenia CKO č. 14/2007 v oblasti verejného obstarávania, vrátane príslušných formulárov.
Pracovná skupina k monitorovaniu a hodnoteniu
V sledovanom období zasadala pracovná skupina k monitorovaniu a hodnoteniu dňa 20. 8. 2007. Predmetom zasadnutia pracovnej skupiny bolo schvaľovanie štatútu pracovnej skupiny a príprava formulára monitorovacej správy pre programové obdobie 2007 - 2013.
Pracovná skupina k procesu schvaľovania žiadostí o NFP
	Predmetom zasadnutia pracovnej skupiny dňa 6. 9. 2007 bolo schválenie návrhu štatútu Pracovnej skupiny k procesu schvaľovania žiadostí o NFP, prerokovanie návrhov RO na aktualizáciu všeobecnej časti formuláru žiadosti o NFP a prerokovanie návrhov RO na aktualizáciu usmernenia CKO č. 6 k predkladaniu žiadostí o NFP a Usmernenia CKO č.7 k schvaľovaniu žiadostí o NFP. Súčasťou rokovania bola aj diskusia k potrebe stanovenia jednotného obsahu formulárov pre procesy predkladania a schvaľovania žiadostí o NFP v ITMS v rámci finalizácie vyššie uvedených usmernení.

Ostatné pracovné skupiny zriadené CKO v sledovanom období nezasadali. 
Príprava riadiacich dokumentov

Príprava riadiacej dokumentácie vychádza z uznesenia vlády SR č. 407/2007 zo dňa 2. mája 2007. V zmysle tohto uznesenia sú termíny vypracovania riadiacej dokumentácie naviazané na schválenie operačných programov EK. To znamená, že relevantné subjekty musia aktualizovať programové manuály pre príslušné OP podľa metodického usmernenia CKO do 1 mesiaca od schválenia príslušných operačných programov EK, predložiť schémy štátnej pomoci do 1 mesiaca od schválenia príslušných operačných programov EK a zabezpečiť vypracovanie príručiek pre predkladateľov projektov podľa metodického usmernenia CKO do 2 mesiacov od schválenia príslušných operačných programov EK. 
Z uvedeného vyplýva, že schvaľovací proces s EK a priebeh oficiálnych rokovaní s EK k  jednotlivým OP priamo ovplyvňuje stav prípravy riadiacich dokumentov. Schválenie operačných programov EK je základným východiskom pre tvorbu nadväzujúcich riadiacich dokumentov.
Uznesením vlády SR č. 763 z 12. septembra 2007 k Správe o stave pripravenosti SR na čerpanie ŠF a KF v programovom období 2007 – 2013 (stav k 15. 8. 2007) bolo riadiacim orgánom, sprostredkovateľským orgánom pod riadiacim orgánom, platobným jednotkám a koordinátorom horizontálnych priorít v nadväznosti na vypracované a aktualizované usmernenia CKO a nedostatky zistené systémovým auditom uložené zabezpečiť dopracovanie interných manuálov procedúr (vrátane podrobných popisov riadenia a realizácie pomoci zo štrukturálnych fondov a Kohézneho fondu na úrovni pracovných pozícií za príslušné procesy - audit traily) a predložiť ich ministrovi výstavby a regionálneho rozvoja a ministrovi financií do 15. októbra 2007. Stanovený termín pre zabezpečenie dopracovania interných manuálov procedúr bol zo strany relevantných subjektov dodržaný.

Uložené | Úloha z uznesenia vlády | Text úlohy | Termín
podpredsedovi vlády pre vedomostnú spoločnosť, európske záležitosti, ľudské práva a menšiny, podpredsedovi vlád a ministrovi školstva, ministrovi hospodárstva, ministrovi výstavby a regionálneho rozvoja, ministerke práce, sociálnych vecí a rodiny, ministrovi životného prostredia, ministrovi dopravy, pôšt a telekomunikácií, ministrovi zdravotníctva | 407/2007/B8 | v nadväznosti na obsah operačného programu schváleného zo strany EK aktualizovať programový manuál pre príslušný operačný program podľa metodického usmernenia Centrálneho koordinačného orgánu NSRR a predložiť ho ministrovi výstavby a regionálneho rozvoja | do 1 mesiaca od schválenia príslušného operačného programu
| 407/2007/B9 | v nadväznosti na programové dokumenty pre štrukturálne fondy a Kohézny fond pre cieľ Konvergencia a cieľ Regionálna konkurencieschopnosť a zamestnanosť zabezpečiť vypracovanie príručky pre predkladateľov projektov na úrovni riadenia štrukturálnych fondov a Kohézneho fondu (RO, SO/RO) podľa metodického usmernenia Centrálneho koordinačného orgánu a predložiť ju ministrovi výstavby a regionálneho rozvoja | do 2 mesiacov od schválenia  príslušného operačného programu
| 407/2007/B11 | v nadväznosti na programové dokumenty pre štrukturálne fondy a Kohézny fond na programové obdobie 2007 - 2013 predložiť ministrovi financií schémy štátnej pomoci | do 1 mesiaca od schválenia príslušného operačného programu
Metodické usmernenia 

V sledovanom období boli k 30. septembru 2007 v zmysle uznesenia vlády SR č. 763 z 12. septembra 2007 aktualizované nasledovné metodické usmernenia CKO potrebné k dopracovaniu interných manuálov procedúr RO, SORO, ktoré sú súčasťou Systému riadenia štrukturálnych fondov a Kohézneho fondu pre programové obdobie 2007 - 2013:
-	Usmernenie č. 2/2006 na prípravu programových manuálov – aktualizácia č.1/2007;
-	Usmernenie č. 6/2007 k procesu predkladania žiadostí o NFP - aktualizácia č. 1/2007;
-	Usmernenie č. 7/2007 k procesu schvaľovania žiadostí o NFP – aktualizácia č.1/2007;
-	Usmernenie č. 9/2007 k informovaniu a publicite a príprave komunikačného plánu – aktualizácia č. 1/2007;
-	Usmernenie č. 14/2007 k  oblasti verejného obstarávania – aktualizácia č. 1/2007.
K usmerneniu CKO č. 8/2007 k procesu monitorovania a hodnotenia bol vydaný formulár monitorovacej správy projektu, ktorá sa dňom 30. 9. 2007 stáva prílohou vyššie uvedeného usmernenia.
V sledovanom období prebiehala finalizácia formulára zmluvy o poskytnutie NFP ako prílohy k usmerneniu č. 12/2007 k zmluvám o poskytnutí NFP, ďalej aktualizácia usmernenia k oprávnenosti výdavkov, príprava usmernenia k nezrovnalostiam, ktorého vypracovanie vyplýva z úlohy B.9 uznesenia vlády SR č. 547/2007 s cieľom harmonizácie postupov riadiacich orgánov v oblasti nezrovnalostí v súlade s nariadeniami ES a všeobecne záväznými právnymi predpismi SR.
Pri vypracovaní metodických usmernení pre tvorbu riadiacej dokumentácie vychádza CKO z jednotného modelu riadenia NSRR definovaného v Systéme riadenia štrukturálnych fondov a Kohézneho fondu na roky 2007 - 2013 zo dňa 8. 12. 2006, ktorý definuje štandardné postupy a aktivity záväzné pre všetky RO pre všetky procesy riadenia ŠF a KF v súlade s platnými právnymi predpismi ES a SR a na ktorý na nižšej úrovni nadväzujú organizačné modely jednotlivých operačných programov. 

Cieľom Systému riadenia ŠF a KF na programové obdobie 2007 – 2013 je zabezpečiť efektívnu a správnu implementáciu OP, ktorá môže byť dosiahnutá iba pri dodržaní stanovených podmienok poskytnutia finančných prostriedkov z verejných zdrojov na spolufinancovanie projektov (operácií). 
Jednou zo základných podmienok (požiadaviek) pre dosiahnutie stanoveného účelu poskytnutia finančných prostriedkov z verejných zdrojov je zabezpečenie trvalej udržateľnosti výsledkov spolufinancovaných projektov, ktorá preukazuje schopnosť projektu pretrvať v strednodobom a dlhodobom horizonte po ukončení financovania projektu. Vo vzťahu k zabezpečeniu trvalej udržateľnosti výsledkov projektov (operácií) je jedným z predpokladov preukázanie vlastníckeho resp. iného práva.
Problematika vlastníckych vzťahov pri investičných projektoch vrátane líniových stavieb (cesta, infraštruktúra, chodníky) je upravená v pripravenej aktualizácii Systému riadenia ŠF a KF na programové obdobie 2007 – 2013 v súlade s platnou legislatívou v tejto oblasti (zákon č. 50/1976 Z. z. o územnom plánovaní a stavenom poriadku v znení neskorších predpisov - ďalej len „stavebný zákon“), ktorý pri investičných projektoch vyžaduje platné stavebné povolenie alebo oznámenie o drobnej stavbe, resp. platné územné rozhodnutie (v prípade zadania zákazky na práce „návrh a stavba“) a nepredstavuje akúkoľvek prekážku pri realizácii investičných projektov, vrátane projektov líniových stavieb. 
V praxi to znamená že stavebník, resp. prijímateľ musí preukázať, že je vlastníkom pozemku, alebo že má k pozemku iné právo podľa § 139 ods. 1 stavebného zákona (t.j. právo vyplývajúce z nájomnej zmluvy, alebo dohody o budúcej kúpnej zmluve, z ktorých vyplýva právo uskutočniť stavbu, alebo jej zmenu, právo vyplývajúce z vecného bremena spojeného s pozemkom alebo stavbou resp. právo vyplývajúce z iných právnych predpisov), ktoré ho oprávňuje zriadiť na ňom požadovanú stavbu. To neplatí, ak tieto skutočnosti preukázal v územnom konaní a po právoplatnosti územného rozhodnutia nedošlo k zmene.

IV. Stav prípravy informačných systémov   

Pre riadenie programov a projektov v programovom období 2007 - 2013 sú nevyhnutné nasledovné informačné systémy: ITMS II, ISUF, ISŠP, RIS. Pre podmienky nového programového obdobia je nevyhnutné realizovať väčšie zmeny v ITMS a v ISUF. Tieto systémy sú integrované, komunikujú on-line. Súčasne s vývojom nových verzií systémov sa prepracováva aj existujúca integrácia na platformu SAP XI. Zmeny týchto systémov boli analyzované a popísané v detailných funkčných špecifikáciách jednotlivých systémov.
Dňa 26. 6. 2007 bola uvedená verzia 1.0 ITMS II do produktívnej prevádzky. Táto verzia poskytuje plnú funkcionalitu pre komunikáciu s EK, podrobné definovanie operačných programov, nastavenie procesov a rolí, vytvorenie výzvy, predkladanie, hodnotenie a uzatváranie zmlúv v programovom období 2007 - 2013. V súčasnosti sa pripravuje metodika pre využitie systému na správne konfigurovanie operačných programov, procesov a číselníkov RO. Pred začatím vyhlasovania výziev je potrebné v systéme nastaviť operačné programy, na základe interných manuálov RO vytvoriť štruktúru orgánov a nastaviť procesy programového aj projektového riadenia. Inicializačné nastavenia systému sa budú realizovať v priebehu septembra 2007 v spolupráci s riadiacimi orgánmi. 
Verzia 2.0 bola nasadená do produktívnej prevádzky 30.10.2007. Táto verzia umožní už aj finančnú realizáciu projektov. Integrácia ITMS s ostatnými informačnými systémami zavedením tejto verzie je realizovaná cez platformu SAP XI.
Inicializácia systému prebieha v spolupráci CKO s RO. Väčšina inicializačných údajov na úrovni operačných programov bola do systému zadaná, v súčasnosti sa nastavujú procesy jednotlivých RO a SORO. Tieto nastavenia sú nevyhnutné na zabezpečenie funkčnosti systému pre jednotlivé OP. Realizácia portálu pre komunikáciu so žiadateľmi bola predĺžená do 28.2.2007 z dôvodu zmien kľúčových formulárov.
V septembri 2007 boli aktualizované usmernenia CKO a základné formuláre ŽoNFP a projektov. Tieto zmeny budú premietnuté do verzie 2.1, ktorej realizácia sa rozdelila na dve časti. Od 1.3.2008 bude systém pripravený evidovať ŽoNFP podľa aktualizovaného formulára, implementuje sa aj evidencia auditov, overovaní, zistení a nezrovnalostí. 
Formuláre týkajúce sa monitorovaniu projektov, kontroly verejného obstarávania, žiadostí o platbu na EK, vrátení finančných prostriedkov a k nim prislúchajúce funkcionality budú realizované ku koncu júna 2008. Rozšírenie komunikácie s SFC2007 bolo tiež zahrnuté do júnovej verzie. 
Ďalšie verzie systému budú zahŕňať okrem rôznych rozšírení funkcionalít aj prípravu na zavedenie Eura, prispôsobenia špecialitám OP, ktoré nie sú súčasťou NSRR (programy cezhraničnej spolupráce, OP rybné hospodárstvo). 
Stav prípravy informačných systémov certifikačného orgánu

Dňa 1. 11. 2007 bola na základe odsúhlasenej detailnej funkčnej špecifikácie uvedená do produktívnej prevádzky nová verzia účtovného systému ISUF, ktorá obsahuje funkcionalitu pre programové obdobie 2007 - 2013. K tomuto dátumu bola zároveň spustená integrácia informačných systémov zapojených do čerpania prostriedkov štrukturálnych fondov a Kohézneho fondu pre programové obdobie 2007 - 2013 prostredníctvom novej integračnej platformy SAP XI.
Pre sprístupnenie nového systému ISUF pre používateľov z jednotlivých rezortov je potrebné dokončiť inicializačné nastavenia systému a zároveň prideliť prístupové práva jednotlivým používateľom do systému ISUF. V súčasnosti prebiehajú metodické a analytické práce súvisiace s vydaním nového opatrenia MF SR číslo MF/16786/2007-31, ktorým sa ustanovujú nové postupy účtovania a nová rámcová účtová osnova pre certifikačný orgán a platobné jednotky platné od 01. 01. 2008.
Aktivácia ITMS

Systém je v súčasnosti pripravený na realizáciu projektov a čerpanie prostriedkov zo ŠF, funkčnosť je závislá len od inicializačného nastavenia jednotlivých operačných programov. Inicializácia systému je podmienená súčinnosťou riadiacich orgánov.
Pripravované verzie 2.1, portálu ITMS a 2.2 upravujú systém na základe aktualizácií usmernení Centrálneho koordinačného orgánu a Systému riadenia ŠF a KF a dopĺňajú funkcionalitu elektronickej komunikácie s Európskou komisiou. Tieto verzie sú v štádiu analýzy a vývoja, pred ich nasadením prebehne ich  testovanie, ktoré bude vykonané v vzájomnej spolupráci CKO, CO, orgánu auditu a  riadiacich orgánov. 
Nasledovná tabuľka informuje o prebiehajúcich a pripravovaných krokoch a súvisiacich termínoch vo vzťahu k zabezpečeniu pripravenosti ITMS na realizáciu projektov a čerpanie prostriedkov zo ŠF a KF. 

Aktivita | Termín
Inicializácia systému | 1.9.2007 - 31.3.2008
Nasadenie verzie 2.1 | 1.3.2008
Ostrá prevádzka portálu ITMS | 1.3.2008
Nasadenie verzie 2.2 | 20.6.2008

V rámci inicializácie operačných programov pre programové obdobie 2007 – 2013 v súčasnosti prebieha aj proces nastavovania schém pracovných postupov (workflow) pre orgány zapojené do implementácie operačných programov. V termíne od 18. októbra 2007 sa konali stretnutia zástupcov CKO s riadiacimi orgánmi, na ktorých boli načrtnuté návrhy workflowov. CKO tieto návrhy spracoval do potrebnej formy ako aj do schémy ITMS a v termíne do 13. decembra 2007 ich odoslal riadiacim orgánom na vyjadrenie, resp. odsúhlasenie. Finálne verzie workflowov pre ŽoNFP budú spracované v závislosti od termínu, v ktorom RO zašlú k návrhom workflowov svoje pripomienky.

V. Oblasť publicity a informovanosti

V súvislosti s programovým obdobím 2007 - 2013 vyplynula potreba podporovať prípravu NSRR a jeho riadenie Centrálnym koordinačným orgánom. Jedným z cieľov CKO je prehlbovanie všeobecnej informovanosti o možnostiach využívania fondov EÚ v rámci NSRR v novom programovom období 2007 - 2013. V rámci šírenia informácií bola naplánovaná informačná kampaň pre NSRR v roku 2007. Jedným z najdôležitejších nástrojov informovania a publicity je nová internetová stránka. Dôvodom vytvorenia stránky www.nsrr.sk je, aby informácie o príprave a implementácie NSRR, t. j. o novom programovom období boli zverejnené prehľadne a oddelene od informácií týkajúcich sa skráteného programového obdobia 2004 - 2006.
Postupne počas sledovaného obdobia prebieha monitoring internetových stránok všetkých RO a SO/RO s cieľom skvalitnenia aktuálnosti informačného IP pre programové obdobie 2004 - 2006 www.strukturalnefondy.sk, ako aj nového informačného IP na programové obdobie 2007 - 2013 www.nsrr.sk, ich pravidelná údržba, úprava a rozširovanie. 

RO CSF, CKO takisto zabezpečuje aj činnosť sekretariátu IIS. V rámci tejto činnosti sa realizuje korešpondencia databázy subjektov, ktorým sú pravidelne zasielané čísla €kompasu a iné informačné materiály. Pomocou tejto databázy sú taktiež zasielané pozvánky na organizované konferencie. 

CKO v nadväznosti na schválenie NSRR organizoval slávnostnú národnú konferenciu s názvom „Národný strategický referenčný rámec SR v programovom období 2007 – 2013“. Konferencia bola organizovaná Ministerstvom výstavby a regionálneho rozvoja SR ako Centrálnym koordinačným orgánom pod záštitou premiéra vlády SR a ministra výstavby a regionálneho rozvoja SR. Konferencia sa konala  11. októbra 2007 od 8:45 hod. v priestoroch Incheby Expo v Bratislave. Cieľom konferencie organizovanej na najvyššej úrovni, bolo predstaviť vybranej odbornej verejnosti Národný strategický referenčný rámec SR na roky 2007 - 2013, jednotlivé operačné programy a možnosti, ktoré ponúka nové programové obdobie 2007 - 2013 pri využívaní prostriedkov štrukturálnych fondov Európskej únie. Na konferencii vystúpili predseda vlády SR Róbert Fico, minister výstavby a regionálneho rozvoja SR Marian Janušek, generálny riaditeľ Generálneho riaditeľstva pre regionálnu politiku José Palma Andrés a predstavitelia riadiacich orgánov jednotlivých operačných programov. 

V súvislosti s pozvaním komisárky EK pre regionálnu politiku Danuty Hübner ministrom výstavby a regionálneho rozvoja SR na Slovensko v dňoch  25. a 26. októbra 2007 organizovalo Ministerstvo výstavby a regionálneho rozvoja SR ako Centrálny koordinačný orgán pre riadenie a implementáciu prostriedkov štrukturálnych fondov a Kohézneho fondu v programovom období 2007 - 2007 dňa 25. októbra v Košiciach  konferenciu o  kohéznej politike Európskej únie a Slovenska s názvom „Kohézna politika EÚ a Slovensko“. V rámci tejto konferencie eurokomisárka vystúpila s príspevkom „Kohézna politika EÚ a Slovensko“ a následne svojím podpisom a podpismi ministra výstavby a regionálneho rozvoja Mariana Januška, ministra dopravy Ľubomíra Vážneho a poradcu premiéra pre regionálny rozvoj Štefana Adamca slávnostne deklarovali prijatie štyroch operačných programov pre Slovensko, ktorých cieľom je implementácia politiky územnej súdržnosti na roky 2007 - 2013. 
Po tejto konferencii sa konala aj tlačová konferencia a stretnutie eurokomisárky a ministra výstavby a regionálneho rozvoja SR s predsedami jednotlivých samosprávnych krajov. Následne eurokomisárka spolu so svojím sprievodom a sprievodom MVRR SR a ostatných zapojených rezortov  navštívili projekty realizované z ERDF  v rámci východného Slovenska, konkrétne projekt spoločnosti Spinea a. s. realizovaný prostredníctvom nenávratného finančného príspevku poskytnutého  vo výške takmer 167 mil. Sk z opatrenia 1.1 Podpora rozvoja nových a existujúcich podnikov a služieb v rámci sektorového operačného programu Priemysel a služby. Tento príspevok spoločnosť využila na dostavbu výrobných priestorov a zavedenie nových technológií zameraných na podstatné rozšírenie výroby ložiskových reduktorov. 
V piatok 26. októbra predpoludním hostia navštívili mesto Veľký Šariš, kde im boli prezentované rekonštruované priestory  storočnej základnej školy, podporené investíciou vo výške 18,2 mil. Sk z finančných prostriedkov OP Základná infraštruktúra a priestory vybodovaných bytových jednotiek nižšieho štandardu  a hygienického centra určených pre Rómov, podporených z prostriedkov štátneho rozpočtu a fondov EÚ.  
Ako posledný si eurokomisárka prezrela projekt venovaný modernizácii železničnej stanice v Prešove, kde spolu s ministrom dopravy, pôšt a telekomunikácií slávnostne odovzdali túto železničnú stanicu do prevádzky. Železničná stanica bola modernizovaná prostredníctvom prostriedkov Európskeho fondu regionálneho rozvoja, pričom peronizácia železničnej stanice v Prešove stála takmer 600 mil. Sk, kde 75 % z tejto sumy bolo poskytnutých zo štrukturálnych fondov EÚ a 25 % zo štátneho rozpočtu SR.
Ministerstvo výstavby a regionálneho rozvoja SR, sekcia stratégie rozvoja regiónov ako Centrálny koordinačný orgánom v programovom období 2007 - 2013 organizuje pod záštitou ministra výstavby a regionálneho rozvoja SR a v nadväznosti na národnú konferenciu konanú dňa 11. 10. 2007, regionálne konferencie v jednotlivých samosprávnych krajoch pod názvom „Národný strategický referenčný rámec v programovom období 2007 - 2013“. Hlavným mottom týchto konferencií je sústrediť na jednom mieste všetky subjekty, ktoré budú  zainteresované do implementácie Národného strategického referenčného rámca a všetkých 11 operačných programov a priblížiť tak odbornej verejnosti možnosti, ktoré ponúka nové programové obdobie 2007 - 2013 pri využívaní prostriedkov štrukturálnych fondov Európskej únie. Zároveň účastníci konferencie získajú bližšie informácie o systéme riadenia  a systéme finančného riadenia štrukturálnych fondov a Kohézneho fondu na programové obdobie 2007 - 2013. Vychádzajúc zo skúseností z programovacieho obdobia 2004 – 2006 predstavujú tieto systémy nevyhnutný predpoklad plynulej a efektívnej realizácie programov a projektov financovaných prostriedkov štrukturálnych fondov a Kohézneho fondu v nasledovných rokoch. 

V sledovanom období bola zorganizovaná konferencia v Nitre dňa 13. 11. 2007, počas ktorej bol záujemcom poskytnutý priestor na zodpovedanie otázok súvisiacich s implementáciou prostriedkov štrukturálnych fondov v programovom období 2007 - 2013. 
Termíny a miesta konania ďalších regionálnych konferencií:
20. 11. 2007 Trnava, 27. 11. 2007 Žilina, 04. 12. 2007 Banská Bystrica, 11. 12. 2007 Trenčín, 18. 12. 2007 Košice, 19. 12. 2007 Prešov, 08. 01. 2007 Bratislava

V mesiaci november bolo vydané nové číslo spoločného informačného spravodaja €kompasu č. 3/2007. 

V oblasti školení sa priebežne realizovali školenia pre RO pre CSF a ďalšiu administratívu, pre členov pracovnej skupiny pre publicitu pri RO pre CSF, CKO a jednotlivých RO, regionálne rozvojové agentúry, a to v nasledovných oblastiach: 
-	Efektívna komunikácia a aktuálny stav NSRR 
-	Riadenie štrukturálnych fondov
-	IS RRA a problematika fondov EÚ v programovom období 2007 - 2013.

Dňa 15. 9. 2007 bolo CKO vydaná aktualizácia usmernenia CKO č. 9/2007 k procesu informovania a publicity a príprave komunikačného plánu na programové obdobie 2007 – 2013 v nadväznosti na zohľadnenie predbežných záverov a odporúčaní Systémového auditu pripravenosti subjektov zapojených do systému implementácie fondov Európskej únie na programové obdobie 2007 – 2013, ako aj návrhov a odporúčaní členov pracovnej skupiny pre publicitu k týmto procesom. Cieľom tohto metodického usmernenia centrálneho koordinačného orgánu je stanoviť pre jednotlivé riadiace orgány jednotné pravidlá a minimálne požiadavky v súvislosti s procesom informovania a publicity o štrukturálnych fondoch a pomoci Európskeho spoločenstva.

VI. Administratívne kapacity

	Na základe materiálu MVRR SR „Analýza administratívnych kapacít pre programové obdobie 2007 - 2013, ktorý bol schválený vládou SR dňa  2. mája 2007 uznesením č. 396/2007, došlo na jednotlivých rezortoch k napĺňaniu administratívnych kapacít, a to nasledovne: 

Rezorty

Stav  
k 15.2.2007
(1)

Požadovaný stav 
(UV 396/2007)
(2)

Naplnenie o
(UV 396/2007)
(3)=(2)-(1)

Stav naplnenia k 15.11.2007
(nárast od 15.2.2007 do 15.11.2007)

Ministerstvo hospodárstva SR | 166 | 271 | 105 | 0
Ministerstvo práce, sociálnych vecí a rodiny SR | 237 | 352 | 115 | -18^*
Ministerstvo výstavby, regionálneho rozvoja SR | 173 | 278 | 105 | 33
Ministerstvo školstva SR | 63 | 347 | 284 | 92
Ministerstvo financií SR | 147 | 299 | 152 | 17
Ministerstvo dopravy, pôšt a telekomunikácii SR | 66 | 148 | 82 | 13
Ministerstvo životného prostredia SR | 104 | 160 | 56 | 0
Ministerstvo zdravotníctva SR | 16 | 65 | 49 | 12
Úrad vlády SR | 24 | 78 | 54 | 9
Úrad pre verejné obstarávanie | 0 | 15 | 15 | 0
SPOLU | 1023 | 2013 | 1001 | 138
* Dôvodom poklesu bolo ukončenie Národného projektu, ktorý bol  implementovaný Fondom sociálneho rozvoja.

VII. Finančné riadenie, finančná kontrola a audit 
Zabezpečenie výkonu externého systémového auditu pripravenosti subjektov zapojených do systému implementácie fondov EÚ na programové obdobie 2007 – 2013

S cieľom naplnenia požiadaviek vyplývajúcich z nariadenia Rady (ES) č. 1083/2006 Ministerstvo financií Slovenskej republiky zabezpečuje systémový audit pripravenosti, ktorý vykonáva spoločnosť KPMG Slovensko, s. r. o. v troch fázach.
Ku dňu 15.08.2007 skončila prvá fáza systémového auditu, pričom vo finálnych správach boli potvrdené predbežné závery auditu.  
Odstraňovanie zistených nedostatkov v rámci jednotlivých inštitúcií prebiehalo do 15. októbra 2007. Zároveň sa ako predmet 2. fázy systémového auditu pripravenosti dohodol audit v nasledujúcich bodoch:

1.	Orgány na strane Českej republiky zapojené v rámci Operačného programu Slovenská republika - Česká republika
2.	Samosprávny Bratislavský kraj ako SORO pre Operačný program Bratislavský kraj
3.	ITMS a ISUF 
4.	Horizontálne priority NSRR
5.	Legislatíva
6.	Usmernenia centrálneho koordinačného orgánu (ďalej CKO)
7.	Centrálny koordinačný útvar OLAF pre SR (odbor ochrany finančných záujmov EÚ a boja proti korupcii).

V súčasnosti k tejto fáze už prebehla väčšina stretnutí a postupne sa finalizujú jednotlivé správy. Všetky aktivity vyplývajúce z tejto časti auditu majú byť ukončené do 15. 12. 2007.
Na základe úloh B.3. až B.5. uznesenia vlády č. 763/2007 boli ku dňu 15. októbra 2007 predložené interné manuály auditovaných subjektov. Interné manuály, okrem nedostatkov zistených auditom, boli prepracované aj vzhľadom na vydané a aktualizované usmernenia CKO. 
V rámci 3. fázy napokon nebudú auditované útvary spolupracujúce s orgánom auditu (ďalej OA), keďže doposiaľ nie je vyjasnený ich počet a kompetencie. Kvôli organizačnej zmene nebude predmetom auditu ani Odbor kontroly prostriedkov EÚ na MVRR SR, pretože bol zrušený. Dodatočne je opätovne zaradená Národná agentúra pre rozvoj malého a stredného podnikania.
V rámci 3. fázy systémového auditu  sa preveruje odstránenie identifikovaných nedostatkov v rámci príslušných auditovaných orgánov formou následného (follow up) auditu od 15. októbra 2007 do 15. decembra 2007. Prioritou je výkon auditu na orgánoch, ktorým už boli schválené Operačné programy zo strany EK. Tohto času sú zo strany KPMG zasielané zistenia a organizujú sa prvé stretnutia v rámci 3. fázy.
Usmernenia certifikačného orgánu

		Certifikačný orgán (ďalej CO)  dňa 03. 09. 2007 vydal Usmernenie č. 10/2007-U k základným nastaveniam Informačného systému účtovníctva fondov a k postupu účtovania platobnej jednotky pre programové obdobie 2007 - 2013. Cieľom tohto usmernenia je na národnej úrovni zabezpečiť jednotné podmienky vedenia účtovníctva prostredníctvom Informačného systému účtovníctva fondov (ďalej iba „systému ISUF“) a stanoviť postupy pre platobné jednotky v súlade s platnými právnymi predpismi európskych spoločenstiev a Slovenskej republiky pre operačné programy financované zo štrukturálnych fondov, Kohézneho fondu a Európskeho fondu pre rybné hospodárstvo v rámci programového obdobia 2007 - 2013.
		Dňa 26. 09. 2007 vláda SR schválila návrh zákona o pomoci z fondov Európskeho spoločenstva (ďalej ES), na  ktorého vypracovaní sa významným spôsobom podieľal CO. Tento zákon upravuje základné rozdelenie kompetencií a stanovenie zodpovedných orgánov na úrovni SR v oblasti riadenia, koordinácie a kontroly fondov ES, ako aj povinnosti subjektov zapojených do  implementácie týchto fondov, a to aj vrátane prijímateľov. Dňa 28. 09. 2007 bol návrh zákona predložený do NR SR. V súčasnosti sa návrh prerokováva vo výboroch NR SR v rámci druhého čítania. Výbory majú prerokovať návrh do 27. 11. 2007. Účinnosť zákona sa v zmysle uznesenia vlády SR navrhovala k 01. 01. 2008, avšak vzhľadom na posunu predpokladanej účinnosti nového zákona o regionálnom rozvoji je možné, že dôjde k posunu účinnosti aj zákona o pomoci z fondov ES.  
Certifikačný orgán sa podieľal na úprave jednotlivých operačných programov, najmä finančných plánov a častí týkajúcich sa finančného riadenia. 
Na základe dohody CO s CKO bude ďalej vydané spoločné usmernenie k zmluvám o nenávratný finančný príspevok. CO bude v tomto usmernení upravovať články zmluvy o poskytnutí nenávratného finančného príspevku týkajúce sa účtov prijímateľa, platieb, účtovníctva, porušenia finančnej disciplíny a vrátenia neoprávnene použitých finančných prostriedkov.

Pracovníci CO v sledovanom období vykonali nasledovné školenia:

•	august 2007 - školenie pre interných zamestnancov Ministerstva financií SR k legislatíve ES pre programové obdobie 2007 - 2013;
•	september 2007 - špecifiká finančného riadenia v programovom období 2007 - 2013 pre operačné programy cezhraničnej spolupráce. Prednáška bola určená pre prijímateľov z verejného a súkromného sektora;
•	október 2007 - finančné riadenie štrukturálnych fondov a Kohézneho fondu v programovom období 2007 - 2013 pre zamestnancov Sociálnej implementačnej agentúry;
•	október 2007 - finančné riadenie štrukturálnych fondov a Kohézneho fondu v programovom období 2007 - 2013 pre zamestnancov Ministerstva dopravy, pôšt a telekomunikácií SR plniaceho funkcie riadiaceho orgánu a pre zamestnancov sprostredkovateľských orgánov pod riadiacim orgánom;
•	november  2007 - finančné riadenie štrukturálnych fondov a Kohézneho fondu v programovom období 2007 - 2013 pre zamestnancov Agentúry Ministerstva školstva SR;
•	november 2007 - prednáška k  finančnému riadeniu štrukturálnych fondov a  Kohézneho fondu v programovom období  2007 - 2013 na regionálnej konferencií k NSRR uskutočnenej v Nitre.

Zálohové platby prijaté na mimorozpočtové účty certifikačného orgánu
Zálohové platby pre programové obdobie  2007 - 2013 (EUR)
Č. | CCI | Operačný program | Celková alokácia | Prijatá výška zálohy na účet CO | Dátum prijatia
1 | 2007SK05UPO001 | OP Vzdelávanie | 617 801 578,00 | 0,00 |
2 | 2007SK05UPO002 | OP Zamestnanost a SI | 881 801 578,00 | 0,00 |
3 | 2007SK161PO001 | OP Informatizácia spol. | 993 095 405,00 | 19 861 908,10 | 4.10.2007
4 | 2007SK161PO002 | OP ŽP, KF | 1 569 243 065,00 | 0,00 |
5 | 2007SK161PO002 | OP ŽP, ERDF | 230 756 935,00 | 0,00 |
6 | 2007SK161PO003 | ROP | 1 445 000 000,00 | 28 900 000,00 | 19.10.2007
7 | 2007SK161PO004 | OP Doprava, KF | 2 329 495 498,00 | 58 237 387,45 | 31.10.2007
8 | 2007SK161PO004 | OP Doprava, ERDF | 877 409 097,00 | 17 548 181,94 | 31.10.2007
9 | 2007SK161PO005 | OP Zdravotníctvo | 250 000 000,00 | 0,00 |
10 | 2007SK161PO006 | OP K a HR | 772 000 000,00 | 0,00 |
11 | 2007SK161PO007 | OP TP | 97 601 421,00 | 1 952 028,42 | 22.10.2007
12 | 2007SK16UPO001 | OP VaV | 1 209 415 373,00 | 0,00 |
13 | 2007CB163PO030 | PCS SR-ČR | 92 740 141,00 | 0,00 |
14 | 2007SK14FPO001 | OP RH | 13 688 528,00 | 0,00 |
15 | 2007SK162PO001 | OP Bratislavský kraj | 87 000 000,00 | 0,00 |
SPOLU | 11 467 048 619,00 | 126 499 505,91 |
Schémy štátnej pomoci

Na základe úlohy č. B.11. z uznesenia vlády SR č. 407/2007 sú všetky RO/SORO povinné predložiť na ministra financií SR schémy štátnej pomoci do 1 mesiaca od schválenia príslušného operačného programu. Stav predkladania schém štátnej pomoci zobrazuje nasledovná tabuľka:

Schémy štátnej pomoci pre programové obdobie 2007 - 2013*

Č.

CCI

Operačný program
(schválený)

Dátum schválenia

Dátum predloženia na MF SR

1 | 2007SK05UPO001 | OP Vzdelávanie | 07. 11. 2007 | po pripomienkach zo strany MF SR schéma zatiaľ nepredložená
2 | 2007SK05UPO002 | OP Zamestnanosť a SI | 26. 10. 2007 | po pripomienkach zo strany MF SR schémy zatiaľ nepredložené
3 | 2007SK161PO001 | OP Informatizácia spol. | 17. 09. 2007 | schéma sa nebude vypracovávať
4 | 2007SK161PO002 | OP ŽP, KF | 08. 11. 2007 | po pripomienkach zo strany MF SR schémy zatiaľ nepredložené
5 | 2007SK161PO002 | OP ŽP, ERDF | 08. 11. 2007 | po pripomienkach zo strany MF SR schémy zatiaľ nepredložené
6 | 2007SK161PO003 | ROP | 24. 09. 2007 | schémy nebudú vypracovávané
7 | 2007SK161PO004 | OP Doprava, KF | 13. 09. 2007 | na EK predložená individuálna notifikácia
8 | 2007SK161PO004 | OP Doprava, ERDF | 13. 09. 2007 | na EK predložená individuálna notifikácia
9 | 2007SK161PO005 | OP Zdravotníctvo | 08. 11. 2007 | po pripomienkach zo strany MF SR schéma zatiaľ nepredložená
10 | 2007SK161PO007 | OP TP | 24. 09. 2007 | schéma sa nebude vypracovávať
* Uvedené sú len programy, ktoré boli schválené ku dňu 15.11.2007

Zabezpečenie výkonu funkcie orgánu auditu v súvislosti s kontrolným systémom pre programové obdobie 2007 – 2013

V sledovanom období 15. 8. 2007 - 15. 11. 2007 sekcia auditu a kontroly medzinárodných finančných zdrojov MF SR v rámci prípravy na programové obdobie 2007 - 2013 zabezpečovala a plnila nasledovné úlohy:
-	príprava Postupov pre audit štrukturálnych fondov, Kohézneho fondu a Európskeho fondu pre rybné hospodárstvo na programové obdobie 2007 - 2013 v nadväznosti na zistenia systémového auditu pripravenosti na nové programové obdobie vrátane postupov pre orgány zúčastňujúce sa na výkone auditov. Materiál je v súčasnosti v štádiu vyhodnocovania medzirezortného pripomienkového konania a do 30. 11. 2007 bude predložený na rokovanie vlády SR;
-	aktualizácia Zásad koordinácie plánovania, výkonu a monitorovania výsledkov z kontrol/auditov prostriedkov Európskej únie a prostriedkov iných nástrojov finančnej pomoci zo zahraničia. Materiál je zaradený do plánu hlavných úloh Ministerstva financií SR na rok 2008 a bude upravený v súlade s Postupmi pre finančnú kontrolu štrukturálnych fondov a Kohézneho fondu - 3. verzia;
-	prípravné práce v súvislosti s vypracovaním správy o posúdení systémov a ich zhode s článkami 58 až 62 nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie Rady (ES) č. 1260/1999;
-	spolupráca pri príprave novely zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z., ktorá upraví postavenie MF SR ako orgánu auditu v zmysle požiadaviek legislatívy EÚ.

VIII. Zoznam použitých skratiek

BK			Bratislavský kraj
CKO 			Centrálny koordinačný orgán
CO			Certifikačný orgán
CSF			Community support framework
DG REGIO		Directorate General for Regional Policy
EK			Európska komisia
ERDF			Európsky fond regionálneho rozvoja
ES			Európske spoločenstvo
ESF			Európsky sociálny fond
EÚ			Európska únia
FSR			Fond sociálneho rozvoja
HP IS			Horizontálna priorita Informačná spoločnosť
HP MRK		Horizontálna priorita Marginalizované rómske komunity
HP TUR		Horizontálna priorita Trvalo udržateľný rozvoj
IIS			Integrovaná informačná sieť
IM			Interný manuál
IP			Internetový portál
IS RRA		Integrovaný systém regionálnych rozvojových agentúr
ISŠP			Informačný systém štátnej pokladnice
ISUF			Informačný systém účtovníctva fondov
ITMS			IT Monitorovací systém
KF			Kohézny fond
MDPT SR		Ministerstvo dopravy, pôšt a telekomunikácií Slovenskej republiky
MF SR			Ministerstvo financií Slovenskej republiky
MH SR			Ministerstvo hospodárstva Slovenskej republiky
MPSVR SR		Ministerstvo práce, sociálnych vecí a rodiny Slovenskej republiky
MŠ SR			Ministerstvo školstva Slovenskej republiky
MV			Monitorovací výbor
MVRR	SR		Ministerstvo výstavby a regionálneho rozvoja Slovenskej republiky
MZ SR			Ministerstvo zdravotníctva Slovenskej republiky
MŽP SR		Ministerstvo životného prostredia Slovenskej republiky
NFP			Nenávratný finančný príspevok
NR SR			Národná rada Slovenskej republiky
NSRR			Národný strategický referenčný rámec Slovenskej republiky na roky   
                                    2007 - 2013
OA			Orgán auditu
OLAF			Európsky úrad pre boj proti podvodom
OP 			Operačný program
OP BK			Operačný program Bratislavský kraj
OPD			Operačný program Doprava
OP KaHR		Operačný program Konkurencieschopnosť a hospodársky rast
OP TP			Operačný program Technická pomoc
OP VaV		Operačný program Výskum a vývoj
OPV			Operačný program Vzdelávanie
OPZ			Operačný program Zdravotníctvo
OP ZaSI		Operačný program Zamestnanosť a sociálna inklúzia
OP ŽP			Operačný program Životné prostredie
PCS SR-ČR		Program cezhraničnej spolupráce SR-ČR
PJ			Platobná jednotka
RIS			Rozpočtový informačný systém
RO			Riadiaci orgán
RO OPD		Riadiaci orgán pre OPD
ROP			Regionálny operačný program
SIA			Sociálna implementačná agentúra
SORO			Sprostredkovateľský orgán pod riadiacim orgánom
SR			Slovenská republika
ŠF			Štrukturálne fondy
ÚSV SR pre RK	Úrad splnomocnenkyne vlády SR pre rómske komunity
ÚV SR			Úrad vlády Slovenskej republiky
VO			Verejné obstarávanie
ZSSK			Železničná spoločnosť Slovensko
ŽoNFP			Žiadosť o nenávratný finančný príspevok
ŽoP			Žiadosť o platbu